Acts 22
Paulo' Aza Lulo Do Velepe' Izine' Ne'mi Gamazi Lo-ngimine' Gamazi
(Aposolo' 9:1-19; 26:12-18)1 Lingine gono'nemote ido' neze zuho lingine monovo'ne lo-lengemelesa luze. Gili minilo. 2 Ne'mine lo engi' Zuda veti gamaziuti' nolo-ngimivo gili ingine elese' iki gapepe' i minikevo imine' molo ti' lo lo-ngimine': 3 Naza nene Zuda ve Kilikia misubouko Taliso ebeku' gidani' nouvoni'za mene ebeku' ogo mino tisa' ma Gamaliele' eze gizeneu' mino eze gamazi've gelo mino naba uvoni' ve. Ne'mine ogo mino mono' apizo lo-neme' neme' ivo avotemote li hukani' gamazi gele lisihe' ogovo' gelo osu' luvoni' ve. Ido' idi'nise nene lingine O'moso e'metilisa gilingili ikehe. Naza nene lingine adi'mino nazasi a'mine'mino amuzo molo minuvoni' ve. 4 Ne'mine ogo Izesu' akalo' nene e'metilisa vani' aleve goboni molo-ngedo hili osu' lilizave lo vene' vemoho' muki' nene a'nido' nala' izo hulo nala' numungu' o-ngedaa' uvoni' ma ve. 5 Eveneto' medelo mino O'moso inite' lehize-daa' ive nabasi ido' lengi' mono' gizebo vetine mukikisi ingine gili nizave. Nemu' nene ha li-lingimilisave. Ingine leze Zuda veti zuho Damasiko ebeta nizavemu' luhuvo nite' gizi nimikevo nene holela do vo Izesu' evenele nalava ngemo ngele'mizo Zelusalemi ebeta okuvo engi' lihime apasi-ngidi ngibililizave lo gelo do vuvoni'.
6 Ido' akalo' novo Damasiko ebe' do noalituvo holise' tuvelu kiloku ne'mido' Okulumokuti' labana' naba galinali lemo do vodo vodo o-nidine'. 7 Ne'mine ogavo misubou' lemo pou' lo ongo nouvo a'minguti' nenikumu' gamazi ma ti' lo soto' ogavo giluve: Saulo, Saulo, gaza nanitekumu' goboni nomolo-nedane. 8 Lavo naza ti' lo lo-imuve: Guvekasi ve gaza zaho ve lokuvo aza ti' lo lo-nimine': Gaza goboni molo-nedaa' anive Nasalete ve Izesu' ma ne noluve. 9 Ti' lo nolivo nezesi maka' minunive ingine labana' iline' nene ningikeha gamazi lo-nimine' nene gilamani' ve. 10 Ne'mine ogavo naza ti' lo lo-imuve: Guvekasi ve naza nadi' olove. Lokuvo Guvelesi ve aza ti' lo lo-nimive: Gaza oto Damasiko numuda vozo. Vo hetelanivo gono muki' daline lo molo-gede nouvoni' nene li-gimilisave. 11 Ti' lo lavo oto ve'ne ningo olo' labana' lidi'mo ve'ne lenge lenge lavo inite' ninge lamine' amuvo maka' monunivete a'nelo' di nele'mizavo Damasiko numuda vune' ve.
12 A'mida ve ma minine' gulive Anania' aza nene mono' ve lamine' mino Mose' lo huko line' gamazi do mehenelo' molo minaa' ive Zuda ve muki' nete gamangi mili-daa' ani'. 13 A'mine ve nene nouvoda ogo ote mino ti' lo lo-nimive: Saulo, gaza neze zuho make, veka gohi ninge lamine' ozo lavo noline' velesi geto ningo vonu' biluve. 14 Vonu' nobiluvo ti' lo lo-nimive: Avotemote gelekele' i-daa' ani' O'moso ne'mo gei' mo noso molo-gedo O'moso asi've giline' initekumu' gazasi gelo ido' gaza nene ei' O'mosolati' lisihe' ogo molo oga' ive gehepeve ningo a'mine'mi veleti' gamazi've geleline lo do kegeso gele'mize molave. 15 Gaza inite' mata' ningo gelaine' ne'mi gamazi've lo eze monovo nene numudo' namado' ve lo soto' ogo lo-ngemeline. 16 Ido' idi'nise nene gaza nanitekumu' gizebo iline. Gaza oto noso holozo. Eze gulivelo' lanivo lihimeka apase-gedelive.
Paulo' Heta Ato' Vetida Viline' Gamazi Guvelesi Ve'mo Lo-imine' Nene Lo-ngimine' Gamazi17 Anania' ti' lo lo-nemavo ne'mine ogo alinge' nene Zelusalemi numuda tine' molo vo mono' numuno nabau' dizo O'mosola nolo Guvelesi ve ninguvoni' nene vamu' gidini ninguve. 18 Ve'nelo' o molo ti' lo lo-nimive: Me ebeku' aleve nene gei' vekati' nenikumu' gamazi'ne lo-ngemeline' nene gili hulilisaze. Nemu' gaza geto oto Zelusalemi numuno ebekuti' lite' lo lemo vozo. 19 Ne'mine lavo naza ti' lo lo-imuve: Guve'nesi ve make, neze monovo'ne ningi gili osu' li nizave. Naza nene Zuda veti mono' numu'ningu' numu'ningu' dizo geikumu' gili ele'vole' iga' ave ave do soto' ogo ngebelo nala' numungu' hulo-ngedaa' uvoni' ma neive. 20 Ne'mine ogo gei' gamazika lo soto' oga' ive Setehano'ni nene bililisa niigi saketi'ine kuluhizi milikado' gizebo o nouvo bilikevo helavo naza giluvo lamine' ine' ma neive. 21 Ne'mine lo lokuvo ti' lo lo-nimive: Gaza vozo. Naza golo gohiuko heta ato' vetida nogimiseluve.
Amiliti Guve'inesi ve Naba Aza Paulo'ni Gizebo O-dine' Gamazi22 Paulo' aza gamazi ma nolo-ngimivo haza gili minani'za aza ti' lo Guvelesi ve'mo heta ato' vetida imiselelesa line' gamazi nene lo-ngemavo nololo' di gani mangilise niigi ti' li lani': A'ne'mine ve mene velesi misubou' haza mineline' edamiliko helavo osu' lilive. 23 Ne'mine li gani mangilise igi ngizebolo' molavo saketi'ine apasi hibi'hibi' izi u'musupo gisi huli veleta ani'. 24 Ne'mine igi nizavo amiliti guve'inesi ve naba'mo lavo Paulo'ni ele'mizi amiliti numungu' dizani'. Ne'mine ikevo evene' nete gani mangilise i-dani' ne'mi monovo lo soto' ogavo gelelove lo amiliti guve'inesi ve aza ami nene lihime'vemu' longo' igi gasavasi nala' amuzo malahetunu' bililizave lo lo-ngimine'. 25 Ne'mine lo lavo gizene analo' nala' di di oti-di nizavo amiliti gizebo ve ngomo ma a'mido' neivo Paulo' aza longo' o-do ti' lo line': Naza Loma ve nouvoni'zoo lou' gamazi li hukangu' nene Loma ve ne'mine i-ngidamilo li li hukamani' neivosa neze goni' nene olihe gilamado' gasavasi nalatunu' nibililisa nahe. 26 Lavo gelo gizebo ve aza amiliti guve'inesi ve naba neida vo lo soto' ogo ti' lo-imine': Nadolosa lane. A'mine ve nene Loma ve ma nenako. 27 Lavo guvelesi ve naba aza Paulo' neida vo longo' o-do line': Olo. Gaza nene Loma ve nabe. Lavo Paulo' aza line': Oo. 28 Lavo Guvelesi ve naba ne'mo ti' lo lo-imine': Naza nene ebe' maukoti' ve mino meni naba hizo Loma ve lolo' ogo nouvoni' ma neive. Ne'mine lo lavo Paulo' ti' lo line': Ne'mine ogane'za naza nene Loma vete gidani' ma nouvo nave. 29 Lo lavo Paulo'ni bililisa igi minani' nene noline' velesi hulani'. Hulikevo guvelesi ve naba nene Paulo'nimu' Loma ve neive lo gelo gizene analo' nala' dangumu' nene ehelele izine'.
Paulo' Aza Zuda Kanisoleliti ve'nido' Ote Mino Gamazi Lo-ngimine' Gamazi30 Ne'mine ogavo ingi go' lavo amiliti guve'inesi ve naba ne'mo Zuda ve ingine Paulongumu' nanimu' gili goloso i-dave lo ne'mi monovo gelelove lo eveneto' medelo mino O'moso inite' lehize-daa' ive nabasi ido' engi' kanisole mukikisi vise lo-ngemavo igi di gese' ikevo Paulo'ni ele'mize ve'nido' molani'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 25
Paulo' Aza Guvelesi Ve Naba Kaesalea Goni've Gelelive Lo Line' Gamazi1 Hesito' aza ogo ngamani naba lolo' ogo gamene seto hamovo' mino Kaesalea ebe' hulo neloti' Zelusalemi ebeta dizo vine'. 2 Dizo hetelavo eveneto' medeli mini O'moso inite' lehizi-daa' ave nabasi ido' Zuda veti ve naba'ine lingesi ezela igi Paulo' goni've'mi monovo li-imani'. 3 Ido' gomu' lovo gizi huki akalo' gohoni ongo belelone li ngamani naba Hesito'ni ti' li golo izani': Mulude do hongu lo-ledo Paulo'ni Zelusalemi numuda imiseleline losa nolo-gimune. 4 Likevo Hesito' ti' lo lo-ngimine': Paulo' aza Kaesalea ebeta nala' numungu' nalato' neive. Neinako naza ngomo ma nomino a'mida lemelesa nouve. 5 Nemu' lengitati' evene' naba minani' nete ingine ma gi'mizavo maka' lemelone. Ido' a'mine ve nene lihime've noline' nene goni' i-dilisave.
6 Ne'mine lo Hesito' aza gamene eiti nehe teni nehe ne'mine Zelusalemi aleveti vovo'ningu' mino Kaesalea ebeta lemo vine'. Lemo vo ongo go' lavo goni' do helaa' mo'mosi'velo' dizo minoo aza Paulo'nimu' lavo ele'mizi dizani'. 7 Ele'mizi dizikevo neivo Zelusalemi numudati' limi minani' Zuda ve ingine di vodo vodo i-di inite' goloso naba ne'mine mana'mine ogave li di neu' manau' igi li-dani'. Ne'mine li li-dani'za a'mine gamazi'mi gihile've nene ngeli di soto' mili Heliki'ni elebizamani'. 8 Ne'mine ikevo Paulo' monovo've lo soto' ogo ti' lo lo-ngimine': Zuda vete li hukani' lou' gamazi ma avuto' amo ido' mono' numuno naba do gopo amo ido' Loma veti guvetesi ve naba'mi gamazi ma avuto' amuvoni' ma neive. 9 Ne'mine lavo Hesito' aza Zuda ve neze ningavo lamine' ilive lo ga'ine hizo Paulo'ni ti' lo longo' o-dine': Zelusalemi numuda gele'mizo vo a'mida gonika geleloni' nene lamine' iline' o-neihe. Nadive lo gele nane. 10 Ne'mine lo longo' o-davo Paulo' ti' lo line': Loma veti guvetesi ve naba Kaesale' goni' numu'veu' omo nouve. Loma ve nouvonako nemu' me'mingukovo' goni'ne gili-nidilizave lo gele nouve. Gaza neni' monovo'ne mo gele naine' ma neive. Naza nene Zuda ve ma do goloso o-ngedesa'muvoni' ma neive. 11 Naza lihime'ne apasi-nidi nibili hililizani' votigilelo' lihime dokuvo gaza nebele helelove lo lanidiniko naza a'mine gamazikalo' e'menga lamuvodiba ingine soza li hazamu' gonito' nele'mizi nimilanako engi' mulu'ine do lamine' o-ngedo neze nene a'ningu' milalizani' aka nomive. Loma veti guvetesi ve naba Kaesale' ei' hamo' goni'ne gele-nedelive lo nemu' eita noluve. 12 Ne'mine lo lavo Hesito' aza kanisole'vesi li volelo' melo' igi Paulo'ni ti' lo lo-imine': Guvelesi ve naba Kaesale' gamazika gelelive lo nolaine' nemu' a'mine guvelesi ve nabala viline.
Agilipaki Belenikeki Paulo' Gamazi Gililisa Lasine' Gamazi13 Ne'mine lavo gamene ma ogo vavo nimini misubo gohilati' guvelesi ve naba ma gulive Agilipaki ido' alunolo Belenikeki ingine Hesito'ni analo' dalosive li Kaesalea ebeta limasine'. 14 Limi a'mida gamene ngomosi' ma minivi' divi' nasivo Hesito' nene Paulo' gamazi've vetete' ogo guvelesi ve nolo-emo ti' lo line': Heliki' aza nene ve ma nala' numungu' miningu' haza hulomiko vavo neivo 15 naza Zelusalemi numuda dizo nouvo eveneto' medeli mini O'moso inite' lehizi-daa' ave nabasi ido' Zuda veti mono' gizebo vesi ingine a'mine ve'mi gamazi'vemu' li-nimi mulumo gono emo lihime've apase-deline li longo' i-nidave. 16 Longo' i-nidikevo ti' lo lo-ngimuvoni': Loma ve leli' monovote ne'mino nomive. Ve ma goni've neivo ma laza goni' nii-daveti mulu'ine do lamine' o-ngedelesa a'mine ve a'ningu' haza gopo molosa'mune. Gomu' nene goni' nii-daveti ve'nido' ele'mize molokunivo goni' i-dani' initeto' do tine' molo gamazi gohi lo-ngemavo gelaa' noune. 17 Ne'mine lo lo-ngemekuvo ingine limi mela hetelikevo gamene ha'na minamo gamene hamokovo' ongokuvo go' lavo goni' do helaa' mo'mosito' dize mino a'mine vemu' lokuvo ele'mizi dizani'. 18 Ele'mizi dizikevo goni' i-dave oti gamazi lani'za naza lihime've li soto' igi goloso nitekumu' lilizahe lo uha ne'mine initekumu' lami 19 engi' mono'inemukovo' li hilive ma gulive Izesu'nimu' gamazi lani'. Paulo' aza a'mine ve hilinguti' ote neive lavo ataize li elemani'. 20 Ne'mine ikevo a'ne'mine gamazi'mi monovo nado do soto' ogo gelelove lo ga'ne muki' gelo ti' lo longo' o-duve: Gaza Zelusalemi numudo' gele'mizosa a'mido' a'mine gonika geleloni' nene lamine' ilihe. Ido' ne'mine lo longo' okuvo 21 Paulo' aza Loma veti guvetesi ve naba goni've do helelingumu' gizebo ogo minelove lavo naza nene nala' numungu' mene neivo lingine gizebo i-di nizavo Loma ebeta guvelesi ve naba Kaesale' neida imiseleloni' gamene alitavo vilive lo gizebo i-dilizani' ami aleve lo-ngimuvoni'. 22 Hesito' ti' lo lo-emavo Agilipa' aza ti' lo lo-emo line': Naza a'mine ve'mo gamazi lavo gelelesa gele nouve. Ne'mine lavo Hesito' ti' lo line': Ne'mine lo ma aize' geleline.
23 Ne'mine lavo ingi go' lavo Agilipa' ve alunolo Belenike' ve gonolise atoli'mine igi ngolize alize izi mulise mili gamazi gilaa' ani' numungu' dizikesivo amiliti guve'inesi ve inginesi ido' a'mine ebeku' dizi minasive nge'meti dizani'. Dizikevo Hesito' lavo Paulo'ni ele'mizi dizani'. 24 Ele'mizi dizikevo Hesito' ti' lo line': Guvekasi ve Agilipazo, ido' lingine maka' nounivesi mukito' ve mene ningilo. Zuda ve muki' nenita igi Zelusalemi numudasi ido' melasi me vemu' li ti' li lani': Haza velesi minalinako helelive li geke' geke' lani'. 25 Lani'za lihime've nene bele helelone' votigilelo' nehe lo lihime've vise' uha do soto' amo Loma veti guvetesi ve naba'mo goni've gelelive lingumu' ve losa imiselelove lo nolo hukuve. 26 Ne'mine lo lo hukuvoni'za me ve'mi lihime'vemu' vise' ogo guvelesi ve nabala luhuvo nite' gizelove lo giluvo geni ogave. Nemu' nene lingine a'mine ve'mi gamazi gili lihime'vemu' li-nimikevo luhuvo nite' gizelove lo lengita ele'mize molo nouve. Ido' guvekasi ve Agilipazo, gasika gele lamine' ogo lo ngolo' lo lo-nemeline lo gele amuzo molo nouve. 27 Nalato' ve guvelesi vela imiselo luhuvo nite' gizo lihime'vesi lo soto' amoloni' nene negi suno duvoni' geleleseive lo gele nouve lo lo-ngimine'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 27
Paulo' Aza Sipiu' Dizo Loma Ebeta Volosa Vine' Gamazi1 Paulo' aza Italia misubouko vilive li li huki alinge' nene ami vanu hadeti neti gizebo ve ma gulive Zulio' aza gizebo o-ngedo ngele'mizo vilive li Paulo'nisi ido' nalato' ve linge masi anau' milani'. A'mine gizebo ve nene aza ami mulise ma guvelesi ve Kaesale'ni ve lani' muliseuti' minine'. 2 Anau' milikevo ngele'mizo vo sipiu' nazasi maka' dizune. A'mine sipi nene Adalamitio ebetati' ogavo a'mine sipi nene Asia misubou' guvo noso gahevela numuno ebe' vai' minido' vilive likevo dizo vune'. Ido' Makedonia misubou' Tesalonika ebekuti' ve ma gulive Alisitako' nene lezesi maka' vune'. 3 Sipiu' ongo mino go' lavo vo Sidoni ebeta hetelune. Hetelo Zulio' aza Paulo'ni nasahili' o-do zogo ve've zuho vo ningavo nasahili' i-dilizave lo gele emavo vine'. 4 Vo zogo ve ningo tine' molo ogavo gohi sipiu' dizo a'mine ebe' hulo novunivo vune' akalati' hepe' naba elavo Kipilo ailani adavala neivo hepe' naba elamine' liginela ivile' ogo vovo' vovo' ogo 5 guvo noso huko'mo vo Kilikia misubo ido' Pamahilia misubo gahevela ledo vo Mila ebeta Likia Misubou' vo hetelune. 6 Hetelo a'mine sipiuti' lemo nelo' Alekisadilia ebetati' sipi ma ogo minine' nene Italia misubouko volosa neivo amiliti gizebo ve ne'mo lele'mizo vo a'mingu' dizo 7 ongovo otevo' ogo silibe o'mo vo zou zou lo vovo' vovo' ogo Kinido' ebe' gahevela ogo hetelo hepe' naba ilidi'mo volosa unida nene vo pelo vamolone' ogavo adava gahevela lemo vo Keleta ailani ne'mi mumunouko hepe' elamida vo Salomone ebe' ivile' ogo vune. 8 Noso gahevela do noalito silibe o'mo vo vo Lasea ebe' gahevela ebe' ma gulive Sipi Igi Minaa' Ebe' Lamine' ve lani' nelo' vo gahevela minune.
Hepe' Naba Iline' Gamazi9 Gamene ha'na ogo vavo Zuda velite noso' nite' malise iga' ani' gamene nesi ivile' okunivo ne'mo hepe' naba elo guvo noso velo mono sipi do goloso o-ngedaa' ine' gamene noalitivo imine' molo volonekisi goloso ogalone' neivo Paulo' ga'ine do ti' lo lo-ngimine': 10 E'e, vekizo, volobe lo giluvoni'za vamolonido' o neive. Nene guvo nosoli'mo sipiu' dizo dovo' hilingizevo' ogavo go' heneni nganenivo' goloso ilivoba laza evenekisi nosou' lemo helelobe lo giluvo geni ogave. 11 Ne'mine line'za sipilo' dalizave lo gono gamazi lo-ngedaa' ivesi ido' sipi melehosi gamazi ato' likesivo amiliti gizebo ve giline' Paulo' gamazi lemavo setalitisi gamazi dizavo a'mido' gele dani'. 12 Ne'mine ogavo laza minune' ebe' nene hepe' naba eleline' gameneu' sipi nene lamine' minaa' ebe' minamine' nenako nemu' nene sipiu' minani' evene' vai' gidini nete ingine a'mine ebe' nene hulo volone li gamazi li hukani'. Ido' Keleta ailani gahevela sipi minaa' ebe' gohi ma neine' gulive Hoinika nene hepe' naba eleline' gameneu' haleke minaa' ebe' lamine' neine' nenako nemu' a'mida ha vo hetelelobe ha vo' nalone li gilani'. 13 Ti' li gilisa gilani' nene adavalati' hepe' ngomo zou zou lo api' ogo elavo lunida ha volosune li gili sipi di gili' limikani' inite' nene di hozi li di milikevo Keleta ailani gahevela novunivo 14 vo hoto' amunivo ailaniuti' mumu gehegehe naba gulive ho' dizaa' ida ezalati' lomaa' ive mumu gehegehe amuzovesi soto' ogo 15 sipi do velepe' izeline' ogo ngelo aka do hehe lamolone' ogavo alamo hulokunivo hepeli'mo do vivo gopo aka vine'. 16 Ailani ngomo gulive Kauda helala neivo hepe' elamine' liginela novunivo kanu ngomo ma gelelehe' une' nene nosou' lemeline' ogavo ge'nebe gono do 17 gelelehe' ogo sipi nabau' do molo ido' sipi nene etalive lo nala' vodo vodo ogo izo do gili' lune. Ne'mine ogo gepeli'movo' o minine' ebe' ma gulive Siliti nela vo goloso ogalone lo sipili'mi initekisi seli lingesi hepeli'mo do ngu'vosalive lo apaso do molokunivo sipi nene haza minivo gopo aka vune'. 18 Ne'mine ogavo hepe' amuzo'vesili'mo sipi do voziu' vomiu' o-do minine'. Ne'mine neivo go' lavo heneni linge nene guvo nosou' di huli huli' ani'. 19 Ne'mine igi gohi go' lavo gamene seto hamo ogavo angise'ine a'inedunu' igi sipi'mi inite' mata've lingelati' a'mine'mine igi di huli huli' ani'. 20 Ho' ike'ni sonohi' nene labana' elamivo hepe' naba elo leli' nene do voziu' vomiu' o-lidivo ne'mine ogo minune' nene gamene ngomosikisi nomive. Nemu' nene akala nevo ma vo lamine' volosune lo gilune' nene alamosa moda goloso olosune lovo' gilune' ve.
Paulo' Do Hongu Lo-ngidine' Gamazi21 Ne'mine igi mini noso' nite' ni guni nami nizavo gamene ha'na ogo vavo Paulo' nene oto vo vovo'ningu' mino ti' lo lo-ngimine': Vekizo, na'mo Keleta ailani hulamo minelone luvoni' nene gili dalizanako gili damani' ma ve. Gili dadini lezela mulumo nite' mene soto' amidine. Ido' heneni nganenite nene ma vo gopo amidine. 22 Ido' gamazi ma lo-lengemekuvo gililo. Idi'nise lengehelele izamivo lamini minilo. Evene' hamokisi goloso amolosune. Sipivo' goloso oloseive. 23 Neni' nene O'moso'mi gelekele' gipele mino naza opo'ni laa' uvoni' O'moso'ne ne'mo angelo've ma aize' holuka' nenita imiselavo 24 ogo ti' lo lo-nimive: Paulo' gaza guvo nosomu' nene golise gelamozo. Gaza Loma veti guvetinesi ve naba Kaesale' velelo' nene ha vo otelesane lo O'moso'mo noline' nenako akakalo' inite' hamoli'mosi ma do goloso o-gedamivo mo lamine' vo hetelelesane. Ido' gelezo. O'moso'mo geikumu' ve lo gezesi maka' sipiu' nizave muki' inginesi guvo noso ngebelamivo haza vi hetelilisave lo nolive. 25 Ne'mine lo line' nemu' vekizo muludingu' lamine' gililo. O'moso'mo lo-nimine' gamazi nene gihile izeleseive lo gele nouve. 26 Ne neiha sipi ne'mo vo ailani malo' hizo gili' loloseive.
Sipi Nene Nosoli'mo Izo Itine'27 Ne'mine lo lavo Adilia guvo nosou' hepeli'mo ha lele'mizivo gopo aka novunivo salele seta' ogo vavo holuka' ongo velepeto' sipilo' gono dave ingine misubo ma do avito' ogo noso gahevela noube li gilani'. 28 Ne'mine li nala' hulikevo noso hemuvolo' lemavo a'mine nalali'mi ha'na've nene ve mali'mo gatine' nene vo foti (40) mita ine'. Ne'mine igi ngomo ma nivi nala' gohi hulo gatine' nene vo teoti (30) mita ine'. 29 Ne'mine gatavo sipi nene geheni veleto' do vo izo gili' lo etalive li gili ngehelele izavo sipi isevelati' sipi di gili' li-daa' ani' inite' nene seta've seta've hulikevo lemavo go' la la li O'mosola li nizavo 30 sipilo' gono dave sipi huli golise volone li gili kanu ngomo apasi nalatunu' guvo nosou' hulikevo nolimivo soza li ti' li lani': Laza sipi velela sipi di gili' li-daa' ani' inite' ma hulo minelesa noune. 31 Ne'mine li nilavo Paulo' aza amiliti gizebo ve'inesi ido' eze ami've zuhosi ti' lo lo-ngimine': A'mine ve ingine sipiu' minamilizani' nene lingine ngeli lukuvo ma namilisave. 32 Ti' lo lavo ami ingine sipi nabati' kanu ngomo nene huki hulikevo gopo aka vine'.
33 Ne'mine ogavo Paulo' aza go' lolosa neivo evene' muki' noso' nite' ma nalizave lo ti' lo lo-ngimine': Lingine noso' nite' nami gizebo igi nizavo salele seta' ogo vavo okodine hulikeze. 34 Noso' nite' ni gili' likevo do amuzo molo-lengede minivo aka volone' nene okodine ngomosi ma do goloso amivo lisihe' ogo vo hetelelesune. 35 Ne'mine lavo mukilite ningi nizavo noso' nite' ma do O'moso opo'ni lo do gito api' ogo nani'. 36 Navo ningi mulu'ningu' lamine' gili a'mine'mine igi inginesi noso' nite' nani'. 37 Ido' a'mine sipiu' minune' evene' nene tu hadeti sevedi sikisi ne'mine minune' ve. 38 Noso' nite' no gatude ogavo sipi geni amilive li viti gihile nene sipiuti' ehelu' mili huli nosou' nosou' ani'.
39 Ne'mine ikevo go' lo labana' noilivo misubo ma ningani'za zaa' ebe' nehe li ningi lamine' amani'. Guvo noso gahevela nene zovo' izo kebili galala' ikevo ngipu line' ne'mino minida nene gepe lamine' vai' neivo ningani'. Ningi do volonido' o neivo ma laza sipi nene do vo a'mine gepelo' do dizo hulolone li gilani'. 40 Ne'mine li gili sipi di gili' laa' ani' initeli'mi nalava nene huki huli a'mine sipi do gili' laa' ani' inite' nene guvo noso hemuvolo' nizada ha minilizave li hulani' ido' sipi'mi sitia've setato' nala' di gili' lani' nene apasi huli seli've nene ngomo ma di patelikevo hepeli'mo gepela hilulu' ogo do novivo 41 vo seveto' hize gili' logavo sipi golo've nene misubou' hize gili' lavo guvo noso ne'mo velo ogo sipi isevela izo itine'. 42 Izo etavo ami ingine nene nalato' ve gulo anese izi misubola vi golise vikelizave li ngebele gese' olone li lovo gizani'. 43 Lovo gizikevo gizebo ve'ine aza Paulo'ni bilikelizave lo gelo ne'mine amilizave lo o've lo-ngedo evene' gulo anese izaa' monovo ningikave ingine guvo nosou' oluto' moze' moze' igi gomu' mili gulo anese izi vi kelala vilizave lo 44 evene' lingela alinge' mili linge ma palani malo' dizi mini linge ma sipi izo itido' dizi mini kelala vilizave line'. Lavo ne'mine ogo laza mukito' do goloso amo lamine' vo kelala hetelune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Romans 6
Laza Nene Kilisitolesi Maka' Hilune' Gelavo Lihime Daa' Monovote Osu' Lavo Kilisitolesi Maka' Oto Gohi Minevo' Alevo' Ogo None' Gelavo Monovo Lisihe' Laminekovo' Ogo Molo Mineloningumu' Paulo' Line' Gamazi1 Ido' lihime daa' monovo naba o'mo vo minida nene a'mine naba o'mo vine' votigile nene ivile' goloso ivosa O'moso'mi nasahili' nene atoli'mine ogo soto' ogo minine' nenako nemu' nene laza nadive lolone. O'moso'mo nasahili' gohi vauve elo o-ledeline' aka nene do soto' oloseize. Lihime nene daakovo' ogo minuke'zo lolobe. 2 Mo keke' ne'mine ma lamolosune. Laza nene hilunive gelo mino hilave nete inite' hamokumukisi upuho' isa'mani' ne'mino upuho' ogo lihime gohi damolonido' mine molo nonive nete nene lihime daa' monovo nene gohi do oto ogo molo minelonido' nene mo keke' nomive. 3 Ido' Kilisitoda gi'mizo minelone lo noso hulunive laza muki' ne'mino noso huluningu' nene ezesi maka' lohoto' zalo' hilune' gilivo none' nenako nemu' nene lingine gilamahe. 4 Ne'mino neine' nenako nemu' nene laza noso huluningu' nene ezesi maka' helosa ezesi maka' gonoso galesela vo minune' gele neive. Ido' noso huluningu' ne'mine ine' nene Kilisito'ni nene meleho O'moso'mo amuzo've atoli'mine ogo minine' nene do soto' ogo hilinguti' do ote-davo neine' ne'mino lazasi nene a'mine'mine ogo ezesi maka' otosa minevo' alevote nene gosoho' lolo' ogavo igi mili minilizave losa ne'mine ine' ve.
5 Ee, ezela gi'mizo mino ei' hilidi'mine ogo lazasi maka' hilune' giline' nenako nemu' nene aza hilinguti' otidi'mine ogo lazasi nene ha ote none' gilivosa minelesune. 6 Laza ti' lo gele none: Lihime monovo goloso ne'mo okodela gono daa' ine' nene osu' lavo laza lihime monovolo' gohi gelekele' ogo minamoloningumu' nene lemeni dameni litehe nene Kilisito'nisi lohoto' zalo' bili nizani' ma neive. 7 Ido' ne'mine noluvoni' nene nemu' noluve: Ve'inesi mini lihime monovolo' gelekele' igi mini hilangu' nene a'mine monovosi huko vavosa hilave nene lihime monovo'mi gelekele' ve gohi ma minami haza minaa' nave. 8 Laza nene Kilisitolesi maka' hilune' ma nenako laza nene ezesi maka' minevo' alevo' ogo minelesune lo mo gele mu'musi' gehepeve o none. 9 Ido' ne'mine lo gele mu'musi' o none' nene Kilisito' hilinguti' otine' nene aza helaali'mi gesi minguti' nene mudise lemo heta ogani' nenako gohi helamoloseive lo gele minosa nene laza gele mu'musi' o none. 10 Ido' hiline' nene lihime monovoli'mi amuzo nene mudise do nohulosa hiline' ve. Ido' gohi minevo' alevo' neine' nene O'moso'mine nene minevo' alevo' o do neive. 11 Ido' lingine lengikumu' nesi nene ti' li gili minilo: Laza nene mo hilune' gilivo mino lihime nene gohi ma damolone. Ido' minevo' alevo' ogo minelone' nene mo Izesu' Kilisitoda gi'mizo mino O'moso'mine nene minevo' alevo' o do minelesune.
12 Nemu' nene okodine heleline' akalo' mine molo neine' ne'mo nene lanite' gelo dalosa giline' goloso nite' nene mo di minilizave lo lihime monovo ne'mo nene do eita ogo do gelekele' o-lengedalize. 13 Lingine okodidoti' gizedine adine ne'mine nehe nanitetine nolihe inite' hamokisi nene goloso nite' dalive li lihime monovoli'mi gono daa' inite' ne'mine nene lolo' i-damilo. Asi hiluninguti' nene otosa gosoho' lemeni damenilo' minevo' alevo' ogo none' nenako nemu' nene laza okodelati' gizede ade nevo'mine nehe ido' nanitete nolihe neve nene O'moso'mine emekunivo ei' gono daa' ine' inite've ne'mine lolo' ogavo monovo lisihe' laminekovo' ilive lii okodine muki' nene O'moso imilo. 14 Ee, lingine nene Mose' lou' gamazi'mi gesi mingu' nene minami O'moso'mi nasahilili'mi gesi mingu' imi nizani' nenako nemu' lengi' nene lihime monovoli'mo eita do gelekele' o-lengedelido' minamave.
Lihime Monovoli'mi Gelekele' Ve Minaatotikisi Ido' Monovo Lisiheli'mi Gelekele' Ve Minaatotikisi Nene Gihile've Ato Ato' Soto Oga' Neive Lo Paulo' Line' Gamazi15 Ne'mino neine' nenako nadolone. Laza nene lou' gamazi'mi gesi mingu' minamo O'moso'mi nasahilili'mi gesi mingu' none' nenako lou' gamazi nene avuto' ogo ha gopo lihime daakovo' olobe. O'ove. Mo keke' ne'mine amolosune. 16 Lingine ve mali'mi gelekele' ve lolo' ogo ei' gamazi've gele dalone li vi gi'mizi eito' gelekele' i-di'mi vi minilizani' ne'mo nene mo ei' gelekele' ve gehepeve nene nizave. Ido' lihime monovolo' gelekele' igi minilizani' ne'mi gihile nene helaa' nene do soto' o-lengedeleseive. Ido' O'mosolo' gelekele' igi minilizani' ne'mi gihile nene O'moso'mo evene' lisihe' ve lo-lengedeleseive. Ne'mino neingumu' nene lingine gilamani' nehe. Mo gili nilisave. 17 Ne neiha lingine gomu' nene lihime monovoli'mi gelekele' ve minani'za Kilisito' gonou' velite apizi lingimi di gelekele' i-lingidani' gamazi'mi monovolo' lutine milisa e'metani' nenako nemu' nene O'mosomu' tangezo' ve lolone. 18 Ee, lingine nene lihime monovolo' gelekele' igi minanguti' nene O'moso'mo do kuluhize-lengedavo monovo lisihe' lamineli'mi gelekele' ve lili' ikeve. 19 Ne'mine noluvoni' nene lingine nene haza evene' leli' ne'mine mini naza gamazi gihilelo' e'meto ma loloni' nene lingine a'mine'mi monovo gililizado' lisihe' amani' nenako nemu' nene ne'mine amo ha eveneliti gamazilo' do molo ne'mine noluve. Ido' lingine gomu' nene okodido' gizedine adine ne'mine initetine muki' nene lou' avuto' igi lutine do goloso oga' monovolo' di gelekele' i-ngidisa lou' avuto' iga' ave gehepeve lili' ani' ma'mine igi O'moso'mi evenele gehepeve minelonido' do lisihe' oka' oka' okunivo lute lisihe' lamine' gehepeve ilive li monovo lisiheto' nene a'mine okodine nene di gelekele' i-dilizave. 20 Ne'mine ilizave luvoni' nene nanitekumu' ve. Lingine gomu' nene lihime monovoli'mi gelekele' ve mini monovo lisiheto' nene gelekele' isa'mani'za 21 ne'mine adoti' nene gihile've nanite' soto' oga' ine' neve. A'mine lingine ne'mine iga' adoti' idise longovozo hilaa' nani' inite' ne'mo nene mo helaa' nene do soto' neive. 22 Ne'mine oga' neine'za idise lingine lihime monovolo' gelekele' oga' aka nene mudise huli O'mosolo' gelekele' igi minadoti' nene gihile've nene lutine lisihe' o'mo vo osu' lavosa ne'mo nene mo minevo' minevo' minaa' lengemeni dameni dalisave. 23 Ee, lihime monovoli'mo nene meni've meni hizaa' neine' nene mudise helaa' monovo ne neiha Guvetesi ve Izesu' Kilisitoda vo gi'mizekunivo O'moso'mo haza gidini lehize-ledaa' neine' inite' nene minevo' minevo' minaa' lemeni dameni ne neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Ephesians 5
Liti'musou' Minani' Gamenelo' Monovo Goloso Igi Mili Minaa' Ani' Monovo Nene Huli O'moso'mi Emeni Damenilo' E'meti Labanali'mi Emeni Dameni Di Otuhilizani' Monovomu' Paulo' Lo-ngimine' Gamazi1 Ido' ne'mine ogo O'moso'mo lihimetine hulo-lingidine' nemu' nene lingine O'moso'mo lulo lingimine' izipahala minani' nete nene ei' emeni dameni ne'mido' gehepeve e'metilizado' o neine' nenako nemu' nene e'meti minilo. 2 Ido' O'moso'mo unuvo lamine' gelo mulunou' lamine' gelelive li sipisipi ize nevo'mine bili oloku' gizi O'moso imaa' nani' ne'mine ogo Kilisito' aza nene leli' lulo limidi'mo lelikumu' oko'no nene hulo hiline' ve. Nemu' lingine nene a'mine'mine igi lutine ngemaa' monovo nene lengita minivosa a'mido' e'meti vi minilo. 3 Ido' vene' vemoho' gipe alu gopo ingaa' monovo ido' ne'mine monovo lute do goloso iline' monovo ato ato' nesi ido' inite' gohi gohi dalisa gilaa' monovo nene O'moso'mi evenele laza ogo molo amolonido' o neine' nenako lengi' vovotingu' a'mine monovo nene ngomosi mo soto' ogalize. A'mine inite' goloso nemu' nene li volelo' melo' igi gohi di gatido' milamilo. 4 Ido' lingine nene ekese' gamazi nesi lami ido' dingani gamazi nevo'mine nesi lami ido' ha gize' zohi' gamazi nolube li monovo laminekumu' di gopo igi lami ido' monovo golosomu' nene vetete' igi lami O'moso opo'ni li minilo. 5 Ee, vene' vemoho' gipe alu gopo'napa ingi'mi monaa' nave nehe ido do goloso o-ngedeline' monovo goloso igi mili iga' nave nehe ido' inite' gohi gohi dalone li gilaa' nave nene a'mine inite' ne'mo engi' O'moso'ine gelavo soza o'moso opo'ni li minaa' ave ne'mine ve nene O'mososi Kilisitokisi gizebo i minasingu' nene vi hilami salani mili-lidasine' inite' nesi nene ma damilisave lo laminetokovo' nolo-lingimuze. Gili minilo. Ido' a'mine ne'mine monovo daa' nave nene O'mososi Kilisitokisi gizebo i minasingu' nene vi hilamilisanako nemu' nene lingine a'mine ne'mine monovo nene damilo lo nolo-lingimuve.
6 O'moso'mi gamazi gili disa'mave nete nene a'mine ne'mine monovo goloso daa' nani' nenako nemu' O'moso izebolo' molavo lihime ngemeline' nenaze. A'mine ne'mine monovo goloso nemu' nene gotine izi soza saza gamazi nili-lingimavo ma nene a'mido' gili ngimamilo. 7 Nemu' nene lingine ne'mine alevesi gi'mizo maka' monalone li ehee' igi minilo. 8 Lingine gomu' nene liti'musou' ne'mine minani' ma neine'za idise nene mo Guvelesi vela igi gi'mizi mini labana' ne'mi lulou' nizani' nenaze. A'ne'mine alevelo' nene gi'mizami labanali'mi emeni damenisi minani' nete igi mili minilizani' lisihe' iline' monovolokovo' nene e'meti vi minilo. 9 Ee, labanali'mi gihile ne'mi emeni damenisi minave ingine nene monovo laminekovo' igi mili evene' lisihe' mini evene' go'ine izami gamazi nene laminetokovo' laa' nani' nenako nemu' nene laza labanali'mi emeni damenisi minunive leli' monovotelokovo' nene e'meti vi minilizangumu' luvoni' ve. 10 Ido' ne'mine igi minilizangu' nene Guvelesi ve'mo ningivo lamine' iline' monovomukovo' nene vise' igi ningi igi mili minilo. 11 Lingine evene' liti'muso ne'mi lulou' mini monovo goloso igi mili minaa' nani' ne'mo nene gihile izesa'mine' nenaze. Engikisi zogo mili bizi minami asi a'mine monovo'ine goloso nene hulilizangisi di soto' i-ngidilo. 12 Ee, ingine haleki igi mili iga' nani' monovomu' nene laza ma ogo molo amo noloba ha vetetekovo' olone' nesi nene lovozo helelonido' o neine' nenako nemu' nene a'mine monovo'ine nene di sotokovo' i-ngidilo. 13 Di soto' ikevo miniliza inite' muki' nene labanato' soto' igi minikevo labana' ne'mo engi' monovo'ine nene do soto' ogavo sotokovo' minaa' neive. 14 Ido' ne'mine noluvoni' nene a'mine di soto' ikevo miniliza inite' muki' nene labanali'mi emeni dameni di otuhilizado' o neine' nenako nemu' nene luvoni' ve. A'minemu' nene nama ma ti' li laa' nave:
Upuho' igi otilevo. Lutine okise ongavo minave
lingine hili minani' gili minanguti' nene otilevo.
Otikevo Kilisito' aza hize labana' ele-lengedeleseive.
15 Nemu' nene lingine evene' ga'ine gili nge li mini igi mili isa'mave nete iga' ani' ne'mine ami asi evene' ga'ine gili nge li mini monovo laminekovo' igi mili iga' nani' ne'mine igi monovotine igi mili mini di vilizado' nene gizebo lekeseve igi minilo. 16 Ido' idise gameneu' evene' ingine nene monovo goloso di soto' i'mi vivo' nizanaze. Lingine haza gopo moni minami monovotido' gizebo lekeseve igi mini evene' hize ele' i-ngidiliza gonotine lamine' soto' iline' nene mo diivo' minilo. 17 Ee, evene' ingine nene monovo goloso di soto' i'mi vivo' nizani' nenako nemu' negi hizi gopo' napa minami Guvelesi ve'mo ei' lulou' nene lengikumu' nadi' igi minilizave lo gele nolihe nemukovo' nene ningi gili hehe li minilo. 18 Ido' lutine nene do gopo o-lengedavo vi tolovo ikelizaze. Negi noso nene ni sipaki igi minamilo. Asi O'moso'mi Sikalahu' ne'mo nene lutine vaito' gizebo o neivo mini ei' lilidokovo' nene e'meti minilo. 19 Ido' gamazi li volelo' melo' igi minilizangu' nene mono' nama ato ato' O'moso opo'ni li laa' nani' ido' O'moso'mi Sikalahu' ne'mo lo soto' ogo lo lengemeline' ne'mine nama nene li mini Guvelesi ve nene lutinedunu' opo'ni li longolize izi minilo. 20 Ne'mine igi mini lengita soto' iline' inite' mukikumu' nene Guvetesi ve Izesu' Kilisito' velemu' igi gamene gamene O'moso metehine nene tangezo' li-di opo'ni li minilo. 21 Ido' Kilisito'nimu' nene evene' naba lamine' ve li ezemu' lengehelele izivo mini ei' gala gilido' e'meti lingine nene ge gelekele' o-nede ne gelekele' o-gede li minilo.
Vene' Vemoho' Engi' Igi Mili Miniliza Monovomu' Paulo' Lo-ngimine' Gamazi22 Ido' a'mine'mine igi vene' nete Guvetesi vela gelekele' i-daa' nani' ne'mine igi vadinge lilizado' gelekele' igi minilizado' o neine' nenako gelekele' i-ngidi minilo. 23 Ee, Kilisito' aza evenele muliseti godotelo' minive minine' ne'mino vadinge nene godotido' minave nizani' nenako nemu' nene gelekele' i-ngidi minilo. Ido' Kilisito' aza nene godotelo' minivevo' minine' nevoba ei' evenele ei' oko'no ne'mino minunive nene do lu' izaa' ive ne'mine nesi minine' ve. 24 Nemu' nene eze evenele mulise Kilisito'nimu' gelekele' o-do minaa' noune' ne'mine igi vene' nete va'ninge lilizani' inite' mukikumu' nene gelekele' i-ngidilizado' o neive. 25 Kilisito' aza nene evenele zuho mulise nene lulo limidi'mo lelikumu' oko'no hulo hiline' nenaze. Vemoho' lingine a'mine'mine igi eledingine nene lutine ngimilo. 26 Ido' Kilisito' ei' evenele mulisemu' ei' oko'no hulo hiline' nene aza a'mine evene' mulise nene gamazi'ne lo-ngemo noso holo-ngedeloni' ne'mo neni' ve lo ngele'mize molo lu'ningu' goloso neine' nene gilite osu' lo-ngedelove lo 27 ido' a'mine evene'ne mulise neti oko'nido' nene hu'ine ne'mine inite' golososi nomivo mini ido' gonolise'ine laminekisi minani' gelavo na'nise'ne nenita do gi'mize-ngedekuvo lihime'inesi ido' gamazi'inesi nomine' minilizave lo nemu' nene ei' oko'no hulo hiline' ve. 28 Ido' a'mine'mine igi vemoho' nete lengi' okodinemu' gilaa' nani' ne'mine igi lengi' eledinginemu' gili lutine ngimilizado' o neive. Ve ma ingine ele'ningine lu'ine ngimi minaa' nave nene mo engi' oko'inesi nene ne'mine nii-dave. 29 Ee, evene' hamolitesi engi' oko'inemu' nene goloso ma gili imaa' navoba asi noso' nite' lamine' nene di vele vele igi a'mine oko'ine nene ganala daliko li gizebo lamine' i-daa' nani' nenako ido' eledinge nene lengi' okodine ne'mine nizani' nenaze. Nemu' nene lingine a'mine'mine igi lutine ngimilizado' o neive. Ido' Kilisito' evenele mulise laza nene ei' oko'nolo' gizene ana nevo'mine none' nenako aza nene a'mine'mine ogo leze lute'mi noso' nite've nene do vele vele o-ledo ganala dikelizave lo gizebo lamine' o-ledaa' neive. Nemu' nene ingine engi' oko'ine i-daa' nani' ne'mine igi ele'ninginesi a'mine'mine i-ngidilizave nene mo Kilisito' ei' evenele leli' o-ledaa' neine' ne'mine igi minilisave. 31 Mono' godolou' ti' li gizi nizani' ma'minosa nene neive:
Nemu' nene vehomo' aza izelehingi melehingi nene hulo elenahida vo bizo minavo
ingine nene evene' hamo' ne'mine lolo' igi minilisasive.
32 Ido' a'mine mono' godolou' gizani' gamaziu' nene aneza gamazi dizo minine' ma haleko neive. Naza a'minemu' nene giluvo evene' hamo' ne'mine lili' igi minilisasive li gizani' nene Kilisito'nimukisi ido' eze evenele mulise leli' nesi nene hamo' lili' igi minilisasive li li mili gizikeni' neive. 33 Ido' ne'mine li mono' godolou' gizani' nene Kilisito'nimukisi eze evenele zuho mulisemukisi nene li gizani'za a'mine nene mo lengi' vene' vemohotasi nene vo do neize. Mukito' lingine lengi' okodinemu' gilaa' nani' ne'mine igi venetinemu' gili lutine ngimikevo vene' lingine nete vadinginemu' nene evene' nabate mo gelekele' o-ngedelonido' o neive li vadingine gili ngimi mini di vi minilizave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Thessalonians 1
LUHUVO NITE' NABA VANU (1) PAULO' GIZE-NGIDINE'
Paulo' Aza Izesu' Evenele No'noho' Ize-ngedo Lo-ngimine' Gamazi1 Paulo' nazasi ido' Siluvanokisi Timoteokisi laza Meteho O'moso ido' Guvetesi ve Izesu' Kilisito' eze evenele zuho lingine Tesalonika ebeku' mulise milaa' nani' nene luhuvo nite' gize-lengedelone losa luhuvo nite' mene nogize-lingiduze. Ningilo. Nogize-lengedo O'moso'mo nasahili o-lengedavo hongu lamineku' minilizave lo ezela noluve.
Tesalonika Aleve Gili Ele'vole' Igi Mono' Akalo' Vani' Monovo'ine Nene Lamine' Ine' Gamazi2 Laza lingine mukikumu' ve lo gamene gamene O'moso opo'ni lovo' lovo' oga' noune. Ido' gosele' lebelamivo lengikumukisi O'mosola lo minaa' noune. 3 Ee, Meteho O'moso'mi velelo' mini lingine Izesu'nimu' gili ele'vole' iga' nani' ne'mi gihile've di soto' igi gono daa' nani' nemu' ido' lutine ngimi amuzo mili nasahili' i-ngidaa' nani' nemu' ido' Izesu' Kilisito' ogo do lu' izeleseive li gilingili igi mini lutine di gili' li hongu li minaa' nani' nemukisi gelo O'mosola laa' noune. 4 Ido' neze zuhokizo, O'moso'mo lulo lengeme neine' mate, aza neni' ve lo do kegese-lingidine' nene gele nounako nemukisi opo'ni laa' noune. 5 Mono' gamazi lamine' do vo lo-lingimune' nene haza gamazi lolo' amine' ve. O'moso'mi Sikalahu' amuzo'vesi neine' nene soto' ogavosa gele ele'vole' o mino lo-lingimune' nemu' O'moso'mo do kegese-lingidine' nene mo gele none. Ne'mine ogo laza lengikumu' ve lo lengita mono' gono do minune' gameneu' ogo molo ogo minune' monovo nene langisetine mo ningi gili nizave. 6 Monovote ningi gili unidi'mine unidi'mine igi Guvetesi ve idi'minesi igi minani'. Ne'mine igi O'moso'mi gamazi gili gili ele'vole' igi gili di minikevo nemu' amuzo mili goboni mili-lingidi'mi vi minangukisi O'moso'mi Sikalahu' aza muludine do lamine' ogo neivo muludingu' lamine' gili minani'. 7 Lingine ne'mine igi minani' nene gilii Makedonia misubou' ido' Akaia misubou' mono' gili ele'vole' avete lingine adi'mine igi lenge'meti vani' ve. 8 Ido' Guvetesi ve'mi gamazi nene lengitati' vo hutile' ogo Makedonia misuboukisi ido' Akaia misuboukisivo' vivoba numudo' namado' lingine O'mosomu' gili ele'vole' ani' ne'mi guvele nene buu lo vine'. Buu lo vavo evene' muki' gili osu' likeve. Nemu' ma lo-ngemelonido' nomive. 9 Evene' angise'ine vetete' igi li soto' iga' nave. Laza lengita vo mino gono dunivo ne'mi gihile've soto' ine' nemu' vetete' igi lingine ve'ine ga'ine nomine' avazaha o'moso nite' gelekele' i-ngidaa' igi minani' nene mehedine ngimi O'mosola vi gi'mizi velesi neive O'moso gihile gelekele' i-di minaa' nani' ne'mi gamazi li soto' iga' nave. 10 Ido' ne'mine igi lingine a'mine O'moso'mi gipele hilinguti' do ote-dine' nene Okulumokuti' alingumu' gizebo igi nizani' nemukisi vetete' igi laa' nave. Ado' a'mine alinge' gonito' vokunivo O'moso'mo lihimete apaso mulumo nite' o-ledelesa neinguti' do lu' izaa' neive Izesu'nimu' nene noluve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Thessalonians 2
Paulo' Tesalonika Ebeta Mono' Gono Dani' Gamazi1 Neze zuho mate, lengita vo gono dunivo vo haza amine' nene langisetine ningi gili nizave. 2 Ido' gomu' nene Hilipi ebeku' mulumo nite' i-lidi goboni mili-lidani' nesi langisetine ningi gili nizave. Ne'mine i-lidani'za leze O'mosote'mo hize ele' o-ledo amuzo lemavo a'mine mulumosi geni naba hiluningukisi O'moso'mi gamazi lamine' nene lovo' kiselevo' ogo lo soto' ogo lo-lingimune. 3 Gatine do lo-lingimune' gamazi nene ladanga lo lo-lengemamune. Ido' goloso inite' daa' univete lo-lengemamune. Ido' gotine izo soza lo lo-lengemamune. 4 O'moso'mo leze luteu' ningavo eze gamazi lamine' nene ha li-ngimilizado' neive lo ninge-lede neivo lo-lengemaa' noune. Evenelite gilikevo lamine' ilive losa nomive. O'moso luteu' ningaa' ive'mo ningivo lamine' ilive losa lo-lengemaa' noune. 5 Lingine leze monovote gili nizave. Lengita minune' gameneu' monovote do haleko suno' mino lengi' moni henenimu' mumuzo' ogo muludingu' hizo ma lamune. O'moso'mo gele neivo nolune. 6 Lengi' nehe evene' atolite nehe lezemu' gilikevo dizavo guvetesi ve lolo' olone losa lamune. 7 Laza evene' naba gidini eze aposolo lili' igi minilizave lo Kilisito' aza lele'mize molanako laza amuzo molo-lengedelone' ha neive. Ha neine'za ne'mine amo ize'nibo mali'mo izipahala zou lo gizebo o-ngedo minaa' neine' ne'mino laza linginela minune' ve. 8 Ne'mine ogo lute lengita minavo O'moso'mi gamazi lamine' nene lo-lengemelone losavo' lamune. Lingine vodelo' aleve lili' ani' nemu' nene leze minevo' alevote lengita osu' liline' nene lamine' ve lo gelo nesi lengemelone losa lune. 9 Neze zuho mate, ele'vole' gono do labusote ilivo gono do minune' nene mo gili nizave. Linginelati' inite' ma limilizani' nene linginela nomivo geni ogalive lo holisekisi holukakisi okode losuvo'mi gono ele'vole' ogo do mino O'moso'mi gamazi lamine' nene lo-lingimune' ma neive. 10 Laza lute laminekisi mine kegese mino lute lisihekisi mino lihimete nomivo mino mono' gilaa' ave lengita ogo molo une' nene mo linginesi O'mososi ningi gili nizave. 11 Me'nibo mali'mo izipahala zuho o-ngedaa' neine' ne'mine ogo laza lingine hamo hamo' ne'mine o-lengedo minaa' une' ma ve. 12 Ne'mine ogo gatine do vodine lutine do gilingili o-lengedo lo huko ti' lo lo-lengemo minune: Ei' gizebo o neingu' mini eze labana've ningi di ti' ilizave lo O'moso'mo lengele'mize molaze. Nemu' O'moso ei' evenele zuho igi mili ilizani' o nolidokovo' igi mili minilo lo lo-lengemo minune' ma neive.
13 Ido' laza O'moso'mi gamazi lo-lingimunivo gilikevo haza eveneliti gamazi lolo' amine' ve. Lingine O'moso'mi gamazi ve li gili di go'zani' ma neive. Mo lamine' O'moso'mi gamazi neive. O'moso'mi gamazi ne'mo mono' gili gili ele'vole' i nizave lengita gono daa' neive. Nemu' nene laza gamene gamene gosele' lebelamivo O'moso opo'ni laa' noune. 14 Neze zuho mate, O'moso'mi evenele zuho Zudaia misubouko Izesu' Kilisitoda vi gi'mizave inginesi linginesi hamo' suno di nizavo mulumo inite' i-lingidi engi' nene Zuda vete goboni mala' mala' i-ngidani'. A'mine'mine igi lingi zuho malitesi goboni mili-lingidani' ve. 15 Zuda ve ingine neve gozopo' O'moso'mi gamazi li soto' iga' ave polohete nene ngibili hilani'. Ido' a'mine'mine igi Guvelesi ve Izesu'ni nesi bili hilani' ve. Ido' leze libili ga' limiselani'. A'mine Zuda vemu' O'moso'mo gilivo lamine' amine'. A'mine Zuda ve nete evene' muki' numudo' namado' ve nene lovo i ngimi minaa' nave. 16 Laza ato ato' vetida vo mono' lo-ngemekunivo gili O'moso'mo do ngu' izivo minilizave lo volosa nonivo a'mine Zuda ve ingine ne'mine igi lelikumu' nene mono' goloso laa' nanako aka hize tilelobe li lovo gani li-limaa' ani'. Ingine ne'mine ivi' ivi' igi minikevo engi' lihime eheto' eheto' ogo dize minavo O'moso'mo izebolo' molani' ne'mi lovo've nene engita mo ogo minave.
Paulo' Tesalonika Ebeta Gohi Volove Lo Gala Giline' Gamazi17 Neze zuho mate, leli' nene gamene ngomo hulo hoto' o-lengedo sihele'ni izipe ne'mine lolo' ogo none'za hulo hoto' o-lingidune' nene lutedunu' nomive. Okode losuvodunukovo' ne'mine une. Nemu' nene lengikumu' lisivo mino lingi vo ningelone lo amuzo molo gelo aka vise' ogo minune. 18 Lengita volone lo gelo minune' nenako Paulo' naza gamene masi masi volosa okuvo Satani'mo aka hize tile-nidine'. 19 Lengikumu' ve lo lanite' gelaa' noune. Nene ne'mino neive: Guvetesi ve Izesu' heteleline' gameneu' nene zaa' vete leli' gonoli'mi gihile lili' ilizave. Langise nene leli' gonoli'mi gihile lili' ilisave. Nemu' lengikumu' lolize izo minaa' noune. 20 Lengikumu' muludeu' lamine' gelo O'moso opo'ni laa' none.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 John 5
O'mosomu' Gilive Nene Misubou' Monovo Mehene nGemaa' Neive Lo Gizine' Gamazi1 Ve malite Izesu'nimu' nene aza do lu' izelive lo O'moso'mo imiselelesa live neive li gili ele'vole' ilizani' nene O'mosolati' soto' igi izipahala zuho lili' igi nizave. Ido' ve ma ingine lu'ine me'nibine imi ma izipahala zuhosi ngimilisave. 2 Ido' lute O'moso'mi izipahala zuho ngemaa' noube ngemamaa' noube. Lute O'moso emo lo huko line' gamazi gele do mino ma nene mo lamineto' lute ngemaa' noune lo ningo gelelesune. 3 Lute O'moso emali'mi monovo ti' ogo neive: Lo huko line' gamazi gele dalone' nene mo lamineto' lute emaa' olosune. Ido' O'moso'mo lo huko line' gamazi nene geni'vesi nominako ngelo livizamoloseive. 4 O'mosolati' soto' unive laza nene O'moso gelekele' i-damani' misubou' aleveti monovo nene damo a'mine monovo nene amuzo molo do leme'mo ogo minunako O'moso'mo lo huko line' gamazi nene livizesa'mive. Ido' a'mine misubou' minine' monovo nene gele damo amuzo molo'mo ogo minaa' noune' nene naniteli'mo ve. Izesu'nimu' gele ele'vole' ogo none' ne'mo ve. 5 Ido' zamote a'mine misubouko minine' monovo di limi'mi igi amuzo mili minilizave. Ingine Izesu'nimu' aza lamine' O'moso'mi gipele neive li gili ele'vole' i nizavetevo' ne'mine ilisave.
O'moso Aza Gipele'mi Gamazi Hize Ele' O-dine' Gamazi6 A'mine ve Izesu' Kilisito' aza nene nososi vanisesi soto' ine' ve. Nosovo' nomive. Soto' ine' nene mono' noso holanikisi vanise lepo hilinekisi ne neive. Ido' Sikalahu' ne'mo aza a'mine gamazi nene hize ele' o-daa' neive. Sikalahu' aza gamazi gihile'mi meleho neinako a'mine gamazi laa' neivo gihile izaa' neive. 7 Nemu' nene Sikalahu' ne'mo ido' mono' noso holani' ne'mo ido' vanise lepo hiline' ne'mo Izesu' monovo hize ele' i-di gono daa' nave. Sikalahu' ido' noso holani' ido' vanise've ingine setohamo nete gamazi lani' nene hamo' gamazi neive. 9 Haza evene' nete gamazi ma hizi ele' ikevo ma nene laza a'mine gamazi mo lamineto' neive lo gelaa' noune. Ne neiha O'moso'mo gamazi liline' nene haza eveneliti gamazi ivile' ogo gihile lamine' izeleseive. Nemu' nene O'moso'mo gipele hize ele' o-do line' gamazi neine' nene gele ele'vole' olosune. 10 Ingine O'moso'mi gipelemu' gili ele'vole' iga' nave nene lu'inedunu' gilikevo ele'vole' oga' neive. Ido' ingine O'moso'mo line' gamazi gili ele'vole' ami nizave nete O'moso'mo gipele hize ele' o-do line' gamazi nene gilikevo gihile izesa'minako nemu' O'mosomu' sozalo' ve ve lani' gelaa' neive. 11 Ido' gipele hize ele' o-do line' gamazi nene ti' lo neive: O'moso'mo minevo' minevo' oga' lemeni dameni nene mo leme neive. Ido' a'mine minevo' minevo' minaali'mi meleho nene ei' gipele ne neive. 12 Nemu' nene ingine O'moso'mi gipele di gili' li nizani' nete nene minevo' minevo' oga' ngemeni dameni nesi di nizave. Ido' ingine O'moso'mi gipele di gili' li di minamave nete minevo' minevo' oga' ngemeni dameni nesi mo damave.
Minevo' Minevo' Lemeni Damenisi Minaakumu' Gizine' Gamazi13 O'moso'mi gipelemu' gili ele'vole' i nizave lingine minevo' minevo' lengemeni dameni nene mo do none li gili ele'vole' igi gililizave lo mene gamazi nene nogize-lingimuve. 14 Laza ti' lo O'moso'mi velelo' gele olobo' o none: O'mosola inite' mamu' voku' lunivo ei' gele neido' vo daline' nene gele lemeleseive. 15 Ido' ne'mine mana'mine initekumu' voku' lunivo gele lemeleseive lo gele ele'vole' o none' nenako inite' mamu' voku' lo-delone' nene lemavo lite' lo daa' noune lo gele none.
16 Ve mali'mo eze zuho ma goloso nite' nodavo ningivo a'mine ne'mo mudise helaa' akau' vilido' nomivo ma nene a'mine vemu' O'mosola lilive. Lavo O'moso'mo minevo' minevo' emeni damenisi mine do dizo mineline' akalo' ele'mize molaloseive. Mudise hilaa' akau' vilizado' nomine' goloso nite' davemukovo' noluve. Goloso nite' ma neine' nene a'mine dalizani' nene mudise hilaa' akau' vilizado' o neive. Ne'mine inite' davemu' O'mosola lilizave lo lamuve. 17 Goloso nite' muki' nene lihime daa' nitekovo' neive. Neine'za goloso nite' ma dalone' nene vo mudise helaa' akau' volonido' nomive. 18 Laza ti' lo gelaa' noune: O'mosolati' soto' unidite nene goloso nite' do minamolosune. O'moso'mi gipele ne'mo gizebo o-ledavo goloso'mi meleho aza gelelehe' o-ledo do goloso o-ledamoloseive. 19 Laza nene O'mosolati' soto' ogo none lo gele none. Ido' me misubou' ve O'moso gelekele' i-damani' muki' nete goloso melehida vi gi'mizi gelekele' i-di nizani' nesi gele none. 20 Ido' ti' lo gele none: O'moso'mi gipele aza misubouko lemo ogave. Ogo gate do ngolo' lo-lidine' nenako O'moso gihile nene ningo gelaa' noune'. Ee, O'moso gihile nesi bizo none. Gipele Izesu' Kilisitokisi bizo none. Me ve nene O'moso gihile ido' minevo' minevo' ogo minaali'mi meleho neive. 21 Izipaha'ne zuho mate, lingine avazaha o'moso nite' O'moso gihile minamani' nene gelekele' i-ngidikelizaze. Monovotido' gizebo lamine' igi minilo.
Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 12
Lu'ningu' Monovo Goloso Di Haleki Mini Go'ine Izi Evene' Lisihe' Gili Monaa' Monovomu' Nene Ehe' Igi Minilizangumu' Izesu' Lo-ngimine' Gamazi
(Mataio' 10:26-27)1 Ne'mine navo evene' vai' goloso tauseni ne'mine igi di nubo igi giki' igi oko'nido' oko'nido' igi nizavo Izesu' aza izipahala zuho nene do gomu' molo-ngedo api' ogo ti' lo lo-ngimine': Halisaio' mono' laa' avetidati' zisiti bekini paula gele vine' nene dikelizaze. Lingine ningisa minilo. Zisitimu' noluvoni' nene ingine lu'ningu' monovo goloso di haleki mini go'ine izi evene' lisihe' gili monaa' nani' monovo'inemu' nene zisitilo' lo molo noluve. 2 Idise mene hito neine' inite' muki' nene soto' ogavo ningi gililisave. 3 Nemu' nene lingine suno' haleki liti'musou' ne'mine lengikovo' laa' nani' gamazi nene evene' mukilite soto' gililisave. Ido' lengi' numudingu' lengikovo' mini nununga li lilizani' gamazitine nene numuno o'mota mini asi naba li li soto' i-lingidilisave.
Evene' Laza Golise've Gelelonive Nene O'moso Ei' Hamo' Ne Neive Line' Gamazi
(Mataio' 10:28-31)4 Ido' zogo zuhokizo, naza ti' lo nolo-lingimuve: Evene' ingine lingibili hilisa a'midoti' nene gohi gohi ma di goloso i-lingidilizani' nomize. Nemu' nene engikumu' golise gilamilo. 5 Gilamilizani'za golise've gili-dilizave nene lo-lengemelove. nGebele helosa vo'ine haza nesi mudise ngebelo hulo oloku' oga' amuzo'vesi minive ei' nemukovo' nene golise've gililo. Ee, mo lamineto' nolo-lingimuze. Golise've gililo. 6 Gilahe. Nama ngomo ngomo oso'moho' ne'mine nene haza inite' ve li gili gulehe' moni ngomo sita' nene huli nama faef (5) meni hizaa' nave. Ne'mine iga' nani'za O'moso'mo gizebo o-ngedo minidoti' nene hamokisi ma gala molosa'mive. 7 Ne neiha lengita inite' ngomo lasolosi goloso ogalive lo godotine zopovo muki' nene gate osu' lo nelokisi gizebo oga' neive. Ido' nama ngomo ngomo muki' nesi nene ngivile' igi lingine inite' naba nizanaze. Nemu' lingine nene golise gilamilo.
Izesu' Gulive Lo Soto' O-ngemeloningumu' Line' Gamazi
(Mataio' 10:32-33; 12:32; 10:19-20)8 Ido' naza ti' lo nolo-lingimuve: Ve ma ingine eveneliti ve'nido' neni' evenele none li li soto' ilizani' nene O'mosolati' ve gihile naza a'mine'mine ogo O'moso'mi angeloliti ve'nido' engikumu' nene neni' evene'ne nizave lo lo soto' o-ngedelesuve. 9 Ido' ve ma eveneliti ve'nido' neni' evenele nomune li lilizani' nene naza a'mine'mine ogo O'moso'mi angeloliti ve'nido' ingine neni' evene'ne nizamave lo lolosuve. 10 Ido' ve ma ingine O'mosolati' ve gihile nenikumu' gamazi goloso li-nidi divi ledivi' i-nidilizani' nene O'moso'mo a'mine lihime nene ha apase-ngedeleseine'za O'moso'mi Sikalahu' nemu' gamazi goloso li-di divi ledivi' i-dilizani' nene O'moso'mo a'mine lihime nene apase-ngedelido' nomive.
11 Ido' mono' numungu' nehe ngamani nabala nehe ido' guve'inesi ve nabala nehe lengele'mizi di vi neni' ne'metaa' nangumu' goni' nii-lingidavo ma nene engi' liliza gamazilo' nadive lolobe ido' nani gamazi lolobe li gopo gatine nene gilamilo. 12 Lingine liliza gamazi nene a'mine gonito' lengele'mize milaliza gamenelo' gehepeve nene O'moso'mi Sikalahuli'mo lo-lengeme' lengeme' ivo lilisave. Nemu' nene lingine gopo gatine gilamilo.
Heneni Ve Heneni'inemu' Gilikevo Dizaa' Neine' Nene Mo Negi Ga'ine Gilaa' Nave Lo Nemu' Aneza Gamazi Line' Gamazi13 Ne'mine lavo di gese' igi minani' aleveuti' ve mali'mo Izesu'ni ti' lo lo-imine': Tisazo, gaza uvo'nehine lo-danivo me'nehi inite' mata' nene ize' molo lingela nemelive. 14 Ne'mine lo line'za Izesu' ti' lo lo-imine': Nadi' ive. Lengi' goni' gele-lengedaa' ido' inite' mata' ize' molo-lengedaa' olongumu' nene zaho nele'mize molo neine' neve. 15 Ne'mine lo ti' lo lo-ngimine': Minevo' alevo' gihile laminekisi minaa' nene inite' ato ato' vai' minadoti' nene ma soto' osa'mine' nenako nemu' nene inite' gohi gohi daliza gatine nene mo keke' gilami ehe' igi ningisa minilo. 16 Ne'mine lo lo-ngemo gepe' gamazi ma ti' lo lo-ngimine': Moni heneni ve mali'mi mi'veu' nene noso' nite' vai' goloso o molani'. 17 Ne'mine ogavo aza lulou' ti' lo gala giline': Naza noso' nite' dolizo do molaloni' numuno nene naba nominako nadolove lo gala giline'. 18 Ne'mine ogo ti' lo giline': Naza noso' nite' molaa' numuno nene kuso do naba ogo gizelove. Ne'mine ogosa a'mingu' nene inite' mata'ne lamine' nesi noso' nite'ne nesi nene molalove. 19 Do molosa naza ti' lo gelelove: Inite' mata'ne nene muki' goloso neinako a'mine nene osu' lo-nidamivo kilisimasi vai' goloso ogo voloseive. Nemu' nene naza mine gelo nolize izo noso avoso no noso' nite' no minelove. 20 Ne'mine lo gelo line'za O'moso'mo ti' lo lo-imine': Gaza negi hize vane' mene naza geitati' vongahaza nene idise holuka' dokuvo helelesainako gaza inite' mataka do salani molaine' ma nene zaho dalive. Gasika ha do minelibe. 21 Ido' evene' ma angise'inemukovo' ve li heneni vai' di milisa O'moso'mi velelo' heneni ne'mine monovo lamine' engita vai' lo minamivo minavela nene a'mine heneni vela soto' ine' suno nene soto' o-ngedeleseive.
Okode Losuvo'mi Initekumu' Nene Gopo Gate Gelamo O'mosola Gele Mu'musi' Ogo Minaakumu' Izesu' Lo-ngimine' Gamazi
(Mataio' 6:25-34)22 Ne'mine lo Izesu' aza izipahala zuho ti' lo lo-ngimine': Evene' oko'ine losuvo'mi initekumukovo' gili minaa' avela nene luvoni' ne'mine inite' nene soto' o-ngedaa' neine' nenako nemu' nene naza ma ti' lo nolo-lingimuve. Ga'nali'mo helamo vetesi ha mineloningumu' noso' nite' nene nani nalonivo lii gopo gatine gilaa' nani' nene alamilo. Ido' okodidokumu' nene nanite' ngolalonivo lii gopo gatine gilaa' nani' nesi nene mo alamilo. 23 Vetesi minevo' alevo' ogo minaa' ne'mo noso' nite' nene ivile' ogosa inite' naba neivo ido' okode ne'mosi nene okodelo' inite' nene ivile' ogo inite' naba neine' nenaze. Nemu' nene gopo gatine gilamilo. 24 Ido' lingine namaliti monovo nemu' nene gatine ma gili'nalo. Ingine naliza noso' nite'ine nene ma zuho' igi dolizi di milaliza numu'ine nesi nene ma nomivo ma dolizi milisa'mavo O'moso ne'mo nene noso' nite' ngemaa' neive. Ne'mine o-ngedaa' neine'za lengi' nete nama nene ngivile' igi inite' naba nizani' nenako O'moso'mo lengikumu' nene ha gele minaa' neive. 25 Lengikuti' ve zaholi'mo inite' matakumu' gopo gala ma gele do vo minelidi'mo eze mino molo iline've nene do ha'na ilive. Mo ngelo ngomosi ma do ha'na amoloseize. Nemu' nene gopo gatine gilamilo. 26 Ido' lingine inite' ngomo a'ne'minesi nene ma amilizado' o neine' nenako lingine inite' linge ma nemu' nene gopo gatine nanimu' gilaa' nave. 27 Guviseu' guvovo inite' nene dizi guvovo iga' nani' nemu' nene ningi gililo. Ingine gono di oko'nido' inite' nene ma ongoti ngilisa'mani'za O'moso'mo do lamine' o-ngedaa' neive. Gozopo' guvelesi ve Solomoni' nene oko'nolo' inite' lamine' goloso ngolaa' ine'za naza ma lo-lengemelove. Aza ngolaa' ine' inite' nene lamine' minani'za guvovo iga' naani' inite' nene mo ngivile' isa'mani' ve. 28 Ido' a'mine guvovo inite' nene inite' lamine' ne'mine minamo gamene ha'na minesa'mive. Idise ha mineline'za aize' nene goko' lavo evenelite oloku' di gizilisave. Ne'mino neine'za O'moso ne'mo a'mine guvovo inite' nene do lamine' goloso oga' neive. O'moso ne'mo haza inite' a'ne'mine nene ha do lamine' o-ngedaa' neine' nenako lengi' nene guvovo inite' ngivile' igi inite' naba nizani' nenako okodido' inite' nene ma lengemamilido' o neihe. Ha lengemelido' o neive. Nemu' nene lingine amuzo mili O'mosomu' gili ele'vole' ilizanako gili ele'vole' amave. 29 Ido' lingine nani nalonivo li naliza initekumu' vise' igi gopo gatine gili minamilo. 30 Misubo mukiku' aleve muki' nete nene nevo'mine mana'mine ga'ine nene gilii a'mine inite' nene viseto' minaa' nave. Ne'mine igi minaa' nani'za Okulumoku' metibo ne'mo nene a'mine a'mine inite' nene dami haza ma minamilisave lo gele neive. 31 Okodine losuvo'mi initekumu' nene gopo gatine gilami asi O'moso'mo gizebo o-lengedelingumu' ve li ei' gele neidokovo' di mili a'mine gizebo o-lengedelingumu' nene vise' igi minilo. Ne'mine ilizani' nene a'mine inite' nesi lehize-lengedo ido' okodine losuvo'mi inite' nesi nene ha lehize-lengedeleseive.
Okulumokuko Heneni nGaneni Molaloningumu' Line' Gamazi
(Mataio' 6:19-21)32 Lingine O'moso'mi zuho sipisipi ize mulise ngomo ne'mine gili minave, lingine nene lengehelele izamivoo. Metibo ne'mo ei' gizebo o-lengedeli monovo lehize-lengedelesa gala gelaa' neine' nene lanite' gele minosa gelaa' neive. 33 Lingine inite' matatine nene evene' ma meni hizilisa ilizave nene ma ngimii a'midoti' moni dalizani' nene goho' aleve hize ele' i-ngidi ngimilo. Ne'mine ilizadi'mo henenitine nene Okulumokuko salani milalisave. Moni nehe inite' ma nehe hanipausiu' salani molalone' nene a'mine hanipausi nene hulupo elo hukavo do'mozeleseize. Okulumo' nene hulupo elamiline' hanipausitine ne'mine minavosa henenitine a'mingu' salani milalizani' nene osu' lamivo ido' guminelo' ve netesi a'mida vamavo ido' naba' naba kolokolosi netesi nene di goloso amilisaze. Nemu' henenitine nene Okulumokuko milalo. 34 Ido' henenitine Okulumokuko milalo noluvoni' nene eveneliti lutine nene henenitine minida vo minaa' neine' nenako nemu' ne noluve.
Guvelesi Ve Alingumu' Do Nene Ogo Minaa' Gamazi Lo-ngimine' Gamazi35 Lingine nene oti lavolavotine di liki letitine nene gopodido' di izi gili' li lamutine nene lo minivosa di nene igi minilo. 36 Ido' gizebo ve'ine vene' huki mili-di noso' nite' gize vata' ado' monosa ogo akahelo' izeline' lite' lo si'ze-deloningumu' ve li ve ma ingine gizebo igi minaa' nani' ne'mine igisa minilo. 37 Ido' gizebo ve'ine ne'mo ogo ningivo okise ingami nizavo ningelive ingine nene ngolize iziliza akalo' mini mili minilisave. Naza lamineto' ma lo-lengemelove. Gizebo ve'ine ne'mo ogo gonou' lavolavo nene do liko lingine igi noso' nite' nalo lo-ngedo asi've nene noso' nite' ize' molo ngemeleseive. 38 Gizebo ve'ine holuka' ongo velepeto' nehe go' lalosa neivo nehe ogo ningivo gelekele' izipahala ingine ha gizebo igi nizavo ningeline' nene ingine mo ngolize iziliza akalo' nene mini mili minilisave. 39 Ido' lingine mene gili'nalo. Guminelo' ve'mo bedine' numuno ne'mi meleho aza guminelo' ve olihe amivosa aline' gamenemu' nene ma gele minidiniko numu'velo' nene gizebo ogavo guminelo' ve ne'mo nene ma bedamidine. 40 O'mosolati' ve gihile naza nene aloseive li gilamiliza gamenelo' alosuze. Nemu' lingine nene a'mine'mine igi di nene igi minilo.
Gelekele' Izipe Laminekumukisi Ido' Gelekele' Izipe Golosomukisi Aneza Gamazi Lo-ngimine' Gamazi
(Mataio' 24:45-51)41 Ne'mine lo lavo Petolo' aza ti' lo lo-imine': Guvekasi ve, gaza gepe' gamazi nolo-lemane' mene lelikumukovo' nolo-lemabe ido' evene' mukikumu' nene nolane. 42 Ne'mine lavo Guvelesi ve'mo ti' lo lo-imine': Gelekele' izipe peleseve' izamaa' ave otohato i minave mukikumu' noluve. Ido' Guvelesi ve'mo gelekele' izipe ma do kegeso ele'mize molo neni' gelekele' izipe'ne mukito' nene gizebo o-ngedo ingine noso' nite' naliza gamenelo' gamenelo' nene noso' nite' ngemeka' ngemeka' ogo minelive lo ele'mize molavo gelekele' izipe aza peleseve' izamaa' ive otohato o minive noline' nene aza nadi' o'mo vo minelido' o neive. 43 A'mine do kegeso ele'mize molani' gelekele' izipe ne'mo a'mine meleho imine' gono nene dovo dovo' ogo neivo Guvelesi ve ogo hetelo ningeline' ne'mo gelekele' izipe eze nene lamine' iline' akalo' mine molo mineleseive. 44 Nemu' nene naza lamineto' ma lo-lengemeloze. Guvelesi ve aza ogo a'mine gelekele' izipe nene monovolo ningo inite'ne mukito' nene gizebo o-nedelive lo lo-emavo gizebo o-deleseive. 45 Ne'mine iline'za a'mine gono imive gelekele' izipe ne'mo nene neni' gizebo ve'ne ma nene mo lite' lo amiko nomino gamene alingeta alihe lo gala gelo eze gizebo o-ngedo minine' vene' vemoho' nene ngebeledo' ngebeledo' ogo mino noso' nite' haza gidini no mino ido' noso no sipaki ogo minaa' noilingu' nene 46 a'mine gelekele' izipe aza gizebo ve'ne nene ne gamenelo' aloseive lo gelamo ngelo amoloseive lo gelo mineline' gameneu' nene gizebo ve've ogo hetelo ezemu' gili ele'vole' isa'mave o-ngedaa' idi'mine ogo belo do goloso gehepeve o-deleseive.
47 Ido' gelekele' izipe mali'mo ei' iline' initekumu' guvelesi ve'mo lulou' gele minine' nene ningo gele mino do va'va' ogo a'mine lulolo' e'metamiline' nene guvelesi ve'mo do goloso ogosa beleleseive. 48 Ne'mine oloseine'za gelekele' izipe gohi mali'mo ei' iline' initekumu' guvelesi ve'mo lulou' gele neine' nemu' ningo gelamo gavoso beleline' votigilelo' ogo monovo goloso daline' nene guvelesi ve'mo mo beleline'za nabosa belamoloseive. O'moso'mo vauve elo hize ele' o-ngedaa' neive muki' nene ingine o-ngiduvoni' votigilelo' di mili vauve ili neni' gono nene hize ele' ilizave lo gelo mineleseive. Ee, O'moso'mo gizebo i-nidilizave lo inite' vai' ngemaa' neivemu' nene a'mine ngimine' initeto' golo hizi inite' vai' goloso di-nidilizave lo amuzo molo gele minosa a'minemu' gizebo ogo minaa' neive.
Izesu' Monokumu' Evene' Hizi Ho'lilizani' Gamazi Lo-ngimine'
(Mataio' 10:34-36)49 Naza me misubouko lemo uvoni' nene evene' engiku' olo' enge vite' olosa uvoni' ve. Agae, a'mine olo' nene idisesi mene lo miniliko lo amuzo molo nogiluve. 50 Naza mulumo alumo nite' gihi-nidikevo a'mine'mi lulou' ma mineloni' o neive. Nemu' nene lu'neu' geni naba nonibilive. A'mine lu'neu' geni nonibiline' osu' lo-nedeline' nene a'mine mulumo alumo inite' gihi-nidilizani' nene gehe pelekuvosa nene osu' loloseive. 51 Lingine naza lemo uvoni' nemu' nene misubo mukiku' lovo muki' nene osu' lavo evene' muki' nene honguvo' li minilisave li gili nizahe. O'ove. Naza lemo uvoni' ne'mo nene evene' hizi ho'li minilisave losa nolo-lingimuve. 52 Ne'mine noluvoni' nene ado' idise meloti' nene evene' numuno hamoku' ingaa' ani' aleve faef ne'mine minilizanguti' linge ma nenita gi'mizikevo ma nene gi'mizamavo ho'li mini seta' netise setohamo nene biluva' i-ngidasivo setohamo nete seta' nene biluva' i-ngidavo minilisave. 53 Hizi ho'li minilizani' nene meleholi'mo gipele biluva' o-divo gipele'mo melehine biluva' o-divo ido' izeleho'mo aluvo biluva' o-divo aluvo'mo izelehine biluva' o-divo ido' avoloholi'mo onohulo biluva' o-divo onohulo'mo avolohine biluva' o-divo minilisave.
A'mine Gamenelo' Engi' Vovo'ningu' Soto' Ine' Initeliti Monovomu' Nene Gililizanako Gili Vevesamavo Nemu' Izesu' nGelemo Line' Gamazi
(Mataio' 16:2-3)54 Ne'mine lo lo-ngemo di gese' ani' aleve nene gohi ti' lo lo-ngimine': Lingine Isilaele' misubou' mene ho' lemaa' idati' limuso nene ma navo ningi ti' li laa' nave: Goline mo izeleseive li laa' nave. Ne'mine likevo goline nene lingine lado' lamineto' mo izaa' neive. 55 Ido' hepe' emalati' naba elo oduvo ani' nene lingine ti' li laa' nave: Ho' naba goloso loloseive laa' nave. Ne'mine likevosa lingine mo lado' ho' naba goloso laa' neive. 56 Soza sunolavo' monave lingine mene Okulumotasi misubolasi ningisa ne'mine inite' soto' oloseive li ize' mili ningi gilaa' nani'za lingine idise mene ogo molo nouvoni' nemu' nene nanimu' ize' mili gilisa'mave.
Goni' I-lidilizave Mulu'ningu' Do Hongu Lo-ngedaa' Monovomu' Izesu' Line' Gamazi
(Mataio' 5:25-26)57 Ido' lengi' igi mili ilizado' lisihe' o mineline' monovo nene langisetine di kegesi ningaa' ilizanako nanimu' ningisa'mave. 58 Ve mali'mo goni' o-gedelesa gele'mize do zasila novivo ma nene mo zasila gele'mizo vavo zasi ne'mo pilisi veti a'ningu' molavo huli galapusolo' i-gidikelizaze. Akalo' olihe nivi ma nene a'mine goni' o-gedelesa ive nene amuzo molo mulunou' do hongu lo-dezo. 59 Naza lamineto' ma lo-gemeloze. Gaza zogo emo mulunou' do hongu lo-damanivo galapusolo' huli-gidilizani' nene gaza a'mingu' mino lihimeka apaseka' apaseka' ogo mino meni hize osu' gehepeve losavo' nene osu' losa volosange. Zogo emezo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 13
Lute nGemaa' Nene Inite' Naba Neive Lo Ne'mi Monovo Lo-ngimine'Ido' naza nene igi mili minilizani' aka lamine' ma atoli'mine ogo neine' ne'mi monovo nene lengelebizo lo-lengemelove.1 O'moso'mi Sikalahu' aza note atokuti' laa' amuzo nene vauve elo lemavosa eveneliti no'ninguti' nene ha laa' noolone' ido' angeloliti no'ningutikisi nene ha laa' nooloba laza lute nene evene' a'nene ma ngemamoso' ne'mo laza nene ngeu ngeu lo gamazi lamaa' neine' inite' pelo' nevo'mine mino haza inite' lolo' olosune. 2 Ido' O'moso'mi Sikalahu' ne'mo hize ele' o-ledavosa O'moso'mi veleti' gamazi lo soto' oga' amuzo dizo minine' do mino O'moso'mi gamazi suno' minine' muki' nene gelo monovo'vesi gele oku' lo mino O'mosomu' gele ele'vole' oga' noune' lelita nene naba minavo ne'mo golo mamu' akateloti' olovo' ozo lokunivo olovo' ilido' o neivosa nolone'za evene' lute ngemesa'mo minelone' ne'mo nene mo haza inite' lolo' ogo minelesune. 3 Ido' laza inite' matate nene evene' goho' gahali' ngeme'mo vo mino ido' Kilisitoda gi'mize lamine' ogo minune' nemu' ei' biluva've nete leli' okode nene gizi' voti libili hililisa ikevo nemu' nene laza ne'mine i-lidikelizave lo Izesu'nimu' gelamune lo golise gelo olovo' amolone' nene monoku' mo amuzo molokune lo gelo okode nene ha do dizelonido' o noloseive lo golise gelamo gele ngemaa' nooloba laza evene' lute ngemamoso' ne'mo Kilisitongumu' okode hulo helelonidoti' nene O'moso'mo do naba ma o-ledamoloseive.
4 Ido' lute nene evene' ma ngemaa' noogo ma ingine lizebolo' molaline' inite' ikevo ma nene laza lizebolo' molamivo mino hongu lo minelesune. Ido' lute ngemaa' nounive nene do laminekovo' o-ngedo mino inite' lamine' engita ma soto' ogavo ma laza lelita soto' ilinako lo engikumu' muludeu' goloso gelamolosune. Ido' evene' lute ngemaa' noogo ma leli' okode nene do hozi lo gavele ve gehesamolosune. 5 Ido' evene' lute ngemaa' noogo ma hokolize' o-ngedamo mino ledenihe minamo lizebolo' molamivo mino lihime mili lidikevo ma a'minemu' gelamo minelesune. 6 Ido' evene' lute ngemaa' noogo ma ingine goloso inite' di aka golosolo' nivavo ma laza gize' o-ngedo lolize izamo ingine mono' aka gihilelo' nivavo ma a'minemu' nene lolize izelone. 7 Ido' evene' lute ngemaa' noogo ma nadi' nadi' i-lidilizahe nemu' lamo ha geho mino engikumu' nene evene' lamine' nizave lo gele ele'vole' o-ngede mino engita inite' lamine' muki' nene mo soto' o ngemeleseive lo gelo minelone. Ido' lute ngemaa' noune' nemu' nene ingine nanite' nanite' di gopo i-lidilizahe nene ha ninge'mo voovo' minelesune.
8 Lute ngemaa' monovo nene mo osu' lamoloseiha O'moso'mi Sikalahu' ne'mo amuzo ngemavo evene' ma O'moso'mi veleuti' gamazi li soto' iga' niilizahe ido' O'moso'mi Sikalahuli'mo gono davo no'ine atokuti' laa' niilizahe ido' mono' monovo gili lamine' igi laa' niilizahe a'mine laa' niiliza inite' nene O'moso'mo lavo osu' loloseive. 9 Ee, idise gele'mo noune' inite' nene ngelo gele osu' lo gelamolosune. Ido' O'moso'mi veleti' gamazi lo soto' olone' nene ngelo lo soto' ogo osu' lamolosune. 10 Ne neiha alinge' nene inite' matakumu' gele osu' lo geleso' gamene alitelingu' nene inite' matakumu' idise olihe gele osu' lamo none' ne'mino minamo gele osu' lo gelelesunako nemu' ingine inite' mamu' li-limilizado' amivo gono'ine osu' lavo O'moso'mi veleti' gamazi li soto' iga' avesi Sikalahuli'mo lu'ningu' gono davo no'ine atokuti' laa' avesi ido' mono' monovo gili guni i mini a'minemu' li-limaa' avesi nene gohi li-limamilisave.
11 Nene ne'mino neive. Laza gomu' izipe namuno ne'mino minune' gamene mau' nene izipe namunote igi mili minaa' ani' monovolo' do molo gamazi nene lo minune' ve. Ido' lute gateu' gilune' nene gele nge lamo izipe namunote gilaa' ani' ga'ine ne'minosa nene gele minune. Laza gomu' nene izipelite inite' monovo gizeka'na hizi ningaa' adi'mino gizeka'na hizo ningaa' une' ve. Ne'mine oga' une'za alinge' laza lodive ogosa izipeliti monovolo' ne'minosa ogo molo oga' une' ma nene hulo mehedela okune. Ido' a'mine'mine ogo idise O'mosomu' gele'mo noune' nene izipe namuno ga'ine gilaa' nani' ne'mino gelo mino laza gele guno ogo gele osu' losa'mune'za alinge' evene' lodive gilaa' nani' ne'mino gelo laza ezemu' gele guno ogo gele osu' lolosune. 12 Ee, idise gamenela O'mosomu' ningo gelaa' noune' nene ne'minosa ningo gelaa' noune: O'moso mehedela neivo gapo gapo' golosou' velelati' noningunivo soto' o guno amivo ninge guno amaa' noune' ne'minosa ne neive. Idise nene ezemu' ningo gele guno osa'mune'za alinge' nene vetela ogavo aza leli' vodeu' muki' ninge osu' lo minaa' neine' ne'mino ezesi ninge guno ogo ezemu' gele osu' lolosune. Ne'mine olosunako a'mine luvoni' mono' gono daa' ani' aleve ingine O'mosomu' li-limaa' ani' gono'ine nene osu' loloseive. 13 Nene osu' loloseiha monovo sito hamo ado' O'mosomu' gele ele'vole' oga' ido' O'moso'mo inite' lamine' o'mo vilingumu' gelo gilingili ogo gizebo ogo minaa' ido' evene' lute ngemaa' monovo nene osu' lami minivi' minivi' igi ha minilisave. Ido' a'mine monovo sito hamo neuti' inite' hamo' lute ngemaa' monovo ne'mo nene ngivile' ogo inite' naba neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 17
Izesu' Izipahala Zuho Hize Ele' O-ngedelive Lo O'mosola Line' Gamazi1 Izesu' aza a'mine mene gamazi nene lo-ngemo osu' lo vokene' ogo Okulumokuko noningo ti' lo line': Ahonoo, gamene molo-nedaine' ma nene mo ogave. Nemu' gipa neni' nene gei' nene do naba o-gedelesuze. Gaza gipa neni' nene do naba o-nedezo. 2 Ido' ne'mine noluvoni' nene gaza nemaine' evene' muki' nene minevo' minevo' ngemeni ngemeline lo evene' ato ato' mukito' nesi gizebo oloni' amuzo nene mo neme nane' nenako nemu' nene noluve. 3 Ido' minevo' minevo' ngemeni dameni daa' nene gei' O'moso gihile hamo' nemu' ningi gili hehe laatoti' nesi ido' evene' do ngu' izeline lo nimiselanive Izesu' Kilisito' nenikumu' ningi gili hehe lilizadoti' nesi nene dalisave. 4 Naza nene gei' nemaine' gono do piluvodi'mo nene me misubou' gei' nene do naba o-gedekuve. 5 Nemu' nene naza gomu' misubo mene olihe soto' amingu' geikisi mino guve'nesi ve naba minuvodi'mine ogo idise geikisi gohi nouvo a'mida nene do naba o-nedezo.
6 Me misubou' aleveuti' evene' ma do kegese-ngedo neni' nemelove lo nemanive engi' nene gei' monovoka ngelebizekuvo mo ningi gili nizave. Ingine nene gei' eveneka minadoti' nene neme nenita ogane. Ido' gei' gamazika nene mo gili di nizave. 7 Gei' nemaine' inite' muki' nene geitatikovo' ani' ma neive li mo gili nizave. 8 Ido' ne'mine li gili nizani' nene gei' lo-nemaine' gamazi nene lo-ngemekuvo di lu'ningu' milisa neni' nene lamine' geitati' uvoni' nemu' nene gili osu' li gei' nimiselaningumu' nene gili ele'vole' ani' nenako nemu' nene ne'mine li gili nizave. 9 A'mine evene' nemaine' nene gei' eveneka nizani' nenako nemukisi ido' a'mine aleveloti' nene neni' guve'ne monaa' neine' nenako nemukisi nene engikumu' geita noluve. Me misubou' aleve gei' gelekele' i-gidisa'mangumu' nene geita noluvoba asi a'mine nemaine' evenekumukovo' nene noluve. 10 Ee, ido' gei' eveneka nizave luvoni' nene nenita neine' inite' muki' nene gei' initeka neivo geita neine' inite' muki' nene neni' inite'ne neine' nenako nemu' nene luvoni' ve. 11 Naza nene me misubou' gohi imine' molo minamo geita alosa nouha a'mine aleve nete nene me misubou' mini'mi igi nizave. Nemu' nene lamine' atoli'mine ogo minanive me'neho make, gazasi nazasi bizo hamo' nosine' ne'mino inginesi bizi hamo' minilizangumu' ve lo gei' amuzoka do soto' ogo nedunu' nene alete molo-ngedezo. A'mine nemaine' amuzoka mamu' nene noluve. 12 Naza me misubou' engikisi maka' minuvoni' gameneu' nene gei' nemaine' amuzo do soto' ogo nedunu' alete molo-ngedo gizebo lamine' o-ngedekuvo engikuti' nene hamokisi ma vi tolovo amavo vo tolovo ilido' lisihe' o minive neevo' nene vo tolovo ogave. Ido' a'mine vo tolovo ine' nene mono' godolou' gizi nizani' gamazi nene gihile izelive losa vo tolovo ine' ve. 13 Ido' idise nene naza mo geita nouve. Ido' naza me misubouko ha mino vekisine mene gamazi mene nolo-ngimuvoni' nene ingine lu'ningu' gulumo avile lisivo minaa' monovo nenitati' nene dikevo engita vai' lilive losa nene nolo-ngimuve. 14 Naza vekisine mene gei' gamazika nene lo-ngemekuvo me misubou' aleve nete nene biluva' i-ngidi nizave. Ido' biluva' nii-ngidani' nene naza a'mine me misubou' aleveti muliseuti' minamuvoni' ne'mino inginesi nene a'mine muliseuti' minamani' nenako nemu' nene biluva' nii-ngidave. 15 Gaza nene a'mine vekisine meve nene me misuboukoti' do viline losa geita noluvoba asi ve goloso ngemengu' molavo goloso ikelizave losa alete molo-ngedeline losa noluve. 16 Naza nene me misubou' aleveti muliseuti' minamuvoni' ne'mino engikisi nene me misubou' aleveti mulise'ninguti' minamave. 17 Gamazi gihile lamine' nene apize ngemo nedunu' gono dalizado' do lisihe' o-ngedo do kegese-ngedezo. Ido' gamazi gihile laminekumu' noluvoni' meve nene gei' gamazika nene gamazi gihile lamine' neine' nenako nemu' nene noluve. 18 Gaza me misubou' alevetingu' nimiselanivo uvoni' ne'mino nazasi nene vekisine mene me misubou' alevetingu' nene ngimiseluve. 19 Ido' gamazi gihile lamine' ne'mo gono'inemu' do lisihe' o-ngedavo mini kegesi minilizado' o neize. Nemu' nene naza engikumu' ve lo oko'ne hulolodo' na'nise'ne nene mine kegese nouve. 20 Ido' geita noluvoni' mene engikumukovo' noluvoba asi engi' gamazi'ine gilisa nenikumu' gili ele'vole' ilizavemukisi nene geita noluve. 21 Ido' geita engikumu' noluvoni' nene ingine bizi hamo' minilizave losa geita noluve. Ee, me'neho make, gaza nenita nanivo naza geita nouvo nosine' ne'mine igi inginesi lelita bizi minikevo neloti' nene me misubou' aleve nete nene nenikumu' gei' nimiselaine' neive li ningi gili gili ele'vole' ilizave losa nemukisi nene geita noluve. 22 Ido' gaza nemaine' amuzo ma nene laza hamo' lolo' ogo nosine' ne'mine igi inginesi hamo' lili' igi minilizave lo engi' ngemekuve. 23 Ee, naza engita nouvo gaza nenita nanivo ne'mo engi' nene bizi hamo' gehepeve lili' igi minikevo neloti' nene me misubou' aleve nete nene gei' nimiselaine' ve ido' gaza luka nemaa' naine' ne'mino vekisine nene luka ngeme naine' neive li ningi gililizave losa a'mine amuzo nene vekisine ngemekuve. 24 Ahonoo, misubo mene olihe do soto' amosa luka nemosa nemu' amuzo atoli'mine ogo minine' nemaine' nene ningilizangumu' nene a'mine gei' do nemaine' evene' nene neni' mineloda nenikisi maka' minelone losa gele nouve. 25 Ahonoo, ve lisihe' gehepeve ve. Me misubou' aleve nete nene geikumu' ma ningi gilamani'za neni' neevo' nene mo ningo gele nouvoni' nenako vekise nete nene gei' nimiselaine' neive li ningi gili nizave. 26 Ido' naza gei' monovoka nene mo lo-ngemekuvo gilikeve. Ido' gohi ha lo-ngemelesuve. Nanitekumu' ve. Gaza nenito' luka naba goloso nemaa' naine' monovo ma nene engita neivo nazasi engita mine molo minelongumu' ve losa nene gei' monovoka gohi lo-ngemelesuve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Timothy 1
Paulo' Luhuvo Nite' Apizo Gizaa' Gamazi Gizosa Timoteo'ni No'noho' Gamazi Gize-dine'1 O'moso'mo evene' ma ingine Izesu' Kilisitoda gi'mizilizadoti' nene minevo' minevo' ngemeni dameni dalisave lo lo huko lingumu' neni' nene Izesu' Kilisito' aposolo mineline lo gilido' aposolo lolo' uve Paulo' naza 2 luhuvo nite' mene gei' vo'nelo' gipe'ne minanive Timoteo'ni nogize-giduve. Ne'mine ogosa meteho O'mosolati' ido' Guvetesi ve Izesu' Kilisitodati' nasahilikisi ido' mulumote ningaa' monovosi ido' hongu lo lamino minaa' monovo nesi nene lehizi-gidikesivo geito' minivoo losa noluve.
Paulo' Timoteo'nimu' Gelo O'moso Opo'ni Losa O'moso'mo Gonou' Amuzo Lehize-dine' Nene Amuzo Molo Do Otelive Lo Gala Dani' Gamazi3 Gamene gamene holuka' neiha holise' neiha O'mosola laa' nouvongu' geikumu' ga'ne molosa'mivo mino O'moso isaa' neve laa' nouve. A'mine O'moso nene avo'nemote gelekele' i-di opo'ni laa' adi'mine ogo lu'neu' monovo lisihekovo' neivo minosa nene gelekele' o-do opo'ni laa' nouve. 4 Ido' naza hulo-gedo mala volosa nouvo veka novozo do'mozine' mamu' nene naza ha gele mino okongalo' ma ningekuvo nenita nolize naba soto' iliho losa gelaa' nouve. 5 Gaza O'mosomu' gele ele'vole' oga' naine' nene mo apa nite' amo lamineto' gele ele'vole' gehepeve nane lo gele minaa' nouve. Ee, gana' nene eleni izaho Loisi' a'mine'mine ogo O'mosomu' gele ele'vole' ogo neivosa izaho Eunike' nesi a'mine'mine ine' nenako naza gei' nene a'mine'mine ogo gele ele'vole' o nolosane losa gele mu'musi' o nouve. 6 Nemu' nene naza a'ne hite-giduvongu' O'moso'mo gonou' amuzo lehize-gedavo geita neine' nene gaza amuzo molo do otezo lo gaka noduve. 7 Ido' naza O'moso'mo gonou' amuzo gimine' nene amuzo molo do otezo noluvoni' nene a'mine O'moso'mo leme neine' lemeni dameni neve nene laza evenekumu' lovozo helo golise gelaa' lemeni dameni leme neivoba asi evene' ve'nido' ele'vole' ogo ogo molo oga' amuzo do minaa' lemeni damenisi ido' evene' lute ngemaa' lemenisi ido' lute okodelo' gizebo ele'vole' oga' amuzosi nene lehize-lede neize. 8 Nemu' nene gaza govozo helamo mino Guvetesi vemu' gamazi've nene lo soto sotokovo' ozo. Ido' a'mine Guvetesi vemu' nalato' ve lolo' ogo nouve nenikumukisi nene govozo helamozo. Asi Kilisito' gamazi laminekumu' lelitokisi soto' o-ledaa' neine' mulumo geni inite' ne'mine soto' o gemeline' nene gazasi O'moso'mo amuzo geme neine' ne'mi votigilelo' do molo ha gehe'mo vo minezo. 9 A'mine amuzo gimive O'moso ne'mo leli' elese molo-ledo do lu' izo do eita o-lidine' nene evene' monovo lamine' uningumu' nene ne'mine ine' nevoba asi olihe inite' mata' do soto' amo asi'vevo' minida vomine aza nasahili' Izesu' Kilisitongu' lehize-ledelesuve lo ei' lulolo' do lisihe' okido' e'meto ine' ve. 10 A'mine eikovo' minine' gamene gozopo' vomila plenim ine' inite' nene idi'nise a'nene Guvetesi ve Izesu' Kilisito' soto' idoti' nene mo soto' ogavo ningekune. Aza nene soto' ogosa helaa' ne'mi amuzo've nene bele helosa helo gelesamo minevo' minevo' minaa' nene mono' gamazi laminekuti' nene do soto' ogo lelebizave. 11 A'mine gamazi lamine' nene lo soto soto' oga' ilinive mineline ido' a'mine'mi aposolo mineline ido' a'mine gamazi nene apize ngemaa' anive mineline lo O'moso'mo neni' neve nene nele'mize molave. 12 Ne'mine o-nidine' ne'mo naza idise mela mulumo alumo nite' mene gehe'mo nouvoni'za naza gele mu'musi' o-daa' nouve Kilisito' monovo've nene naza ningo gele minuvodi'mo aza gono nimine' nene do nouvo aza a'mido' gizebo lamine' iline' amuzo'vesi mino gizebo lamine' ogo neivo gamene naba aloseive lo gele ele'vole' o nouvoni' nenako nemu' novozo helamo mino a'mine gono nene daa' nouve. 13 Nemu' nene gaza nenitati' gelaine' gamazi nene gamazi gihile neine' nenaze. A'mine gelaine' gamazi nene gaza a'mine'mine ogo lo-ngemeliningumu' nene avazaha've ne'mine do mino Izesu' Kilisitoda minine' monovo ezemu' gele ele'vole' ogatokisi ido' lute ngemaatokisi nene e'meto mino gono've do mino 14 leliku' omo minive O'moso'mi Sikalahuto' nene lehete o mino O'moso'mo gono lamine' gimido' nene gizebo lekeseve o minosa do minezo.
Paulo' Evene' Linge Mehe'ine Imangumukisi Ido' Onesiholo' Paulo' Lulo Do Gehe Gehe Ize-dingumukisi Gizine' Gamazi15 Gaza mo gele nane. Asia aleve mukikisi ido' Higeloki Helemogeneki nesi nene mo mehe'ine nimi mine velepe' izikeve. 16 Ne neiha engi' zuho Onesiholo' aza nene gamene muki' lu'neu' do gehe gehe ize-nedo mino nalato' minuvongumu' nene ovozo ogavo golise gelamaa' ine' nenako nemu' nene Guvelesi ve'mo ei' Onesiholo' zuhola nene mulumo'ine ningivo lo noluve. 17 Ee, golise gelamo Loma ebeku' ogo hetelo mino nenikumu' nene amuzo molo vise' ogo ogosa ningine' ma neive. 18 Nemu' nene gamene nabala Guvelesi ve'mo gele emo mulumolo ningiliho lo noluve. Ido' Eheso numuno ebeku' nouvo aza vauve goloso elosa neni' nene hize ele' o-nedo minine' gasika mo ningo gele lamine' o nane' ma neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018